Dan l-aħħar iltqajt ma' persuna li ili nafha mhux ħażin.

Mara veru sempliċi, dejjem bi tbissima fuq fommha, iżda qarrieqa.

Qarrieqa għaliex il-karattru tagħha ma jixhedx minn xiex għaddiet.

Kapaċi titbissem u tferraħ lil ħaddieħor iżda minn ġewwa tkun l-iktar mara mnikkta u jirnexxilha tibki dmugħ inviżibbli.

Ma xtaqitx turi l-identità tagħha biex tissalvagwardja l-familja tagħha, avolja ma ssib l-ebda oġġezzjoni taqsam magħkom il-qarrejja l-ġrajjiet tagħha.

Madanakollu bagħtitli xi ftit ritratti ta' tfulita għaliex bil-qajla tingħaraf u apparti hekk il-ġrajja li rrakkontatli ġrat f'dak iż-żmien.

Ħajtek ma kinitx faċli u naf li kienu diversi l-battalji li għaddejt minnhom.

Fejn se teħodna?

Se neħodkom miegħi fi tfuliti li ma kellix…mhux se tkun faċli għax meta naħseb fiha nitnikket.

Donni għad għandi ferita li mhix magħluqa.

Għadni nsofri r-riperkussjonijiet ta' sitwazzjoni li ġejt fiha ntortament.

Lesta li taqsamha magħna?

Naf biċ-ċert li se nagħmel il-ġid għal min forsi għaddej mill-istess sitwazzjoni, allura iva.

Aħfirli jekk kultant nieqaf innewwaħ ftit, iżda ma jkollix kontroll.

Kelli 6 snin.

L-età tenera fejn jibda jinbena s-sub-konxju ta' persuna u għaldaqstant suppost li ma tkunx esposta għal ebda disturbanza.

Il-kbira minn tlett aħwa u l-ewwel wild mill-familja tan-naħa t'ommi..

Tista' timmaġina x'bokka kellhom bija.

Ommi kienet bin-negozju u missieri kien telaq mix-xogħol biex jieħu ħsiebna.

Finanzjarjament konna miżmumin tajjeb ħafna.

Konna niffrekwentaw skejjel privati, insiefru safra twila darba fis-sena, jekk mhux tnejn u tista' tgħid li konna l-għira ta' kull min kien jafna.

Kont fil-kamra tas-sodda nistenna lil ommi ġejja mix-xogħol.

Missieri bħas-soltu kien laħaq temana u daħħalna fis-sodda biex norqdu.

Din kienet l-unika ħaġa li kienet iġġiegħel lil ommi tgerger.

Kienet tilmenta ta' sikwit ma' missieri għax kif tiġi mix-xogħol kienet issibna diġà reqdin u għaldaqstant ma tantx kienet tgawdina.

Kienet tħoss li qed titlef it-trobbija tagħna u kienet veru taqa' ħażin.

Lil ħuti kienet tmur għajnhom bihom iżda jien, ta' makakka li kont, dejjem kien jaqbadni l-bżonn li mmur it-toilet!

Dakinhar, missieri kien liebes pulit u ħsibthom se joħorġu.

Ma kinitx se tkun l-ewwel darba li tiġi l-kuġina tiegħi toqgħod magħna.

Ommi u missieri kienu jagħmlu ħilithom biex ikollhom ftit ħin ta' kwalità bejniethom.

Però dakinhar ma ġie ħadd…Kif inżilt mis-sodda u tajt is-salt biex noħroġ għal ġol-kcina smajt tisbita kbira.

Inħsadt u waqaft quddiem il-kuritur.

Ħuti qamu u hija ż-żgħir li kellu biss sentejn beda jibki.

Instabat il-bieb ta' barra…sabtuh.

Sabtitu ommi hekk kif bdiet taqbad lil missieri mill-kaxxa ta' sidru u tgħajjat u tolfoq u titolbu bil-ħniena biex ma jitlaqx.

Għaliex ried jitlaq missierek?

Kelli 10 snin fil-fatt meta sirt naf.

Missieri kien ċempilli u qalli li se jgħaddi għalija għax għandu bżonn ikellimni.

Ommi u missieri kienu ilhom diġà 4 snin mifrudin però fil-weekend baqgħu joħorġuna flimkien.

Kienu xi l-ħamsa ta' filgħaxija u missieri għadda għalija, tlajt fil-karozza u lanqas kelli idea ta' fejn konna sejrin.

Qalli li xtaq ikellimni għaliex jien kont il-kbira u kien wasal iż-żmien li nsir naf il-verità fuq ir-raġuni għalfejn kellu jitlaq mid-dar.

Xtaq li din il-verità toħroġ minn fommu.

Niftakar li bqajt ċassa nħares lejh għax lanqas kont naf x'jiġifieri.

U bil-paċenzja kollha qagħad jispjegali li l-ġibdiet sesswali tiegħu kienu lejn l-irġiel u mhux lejn in-nisa u li lil ommi kien iħobbha bħala l-ikbar ħabiba tiegħu.

Għalkemm kont għadni żgħira kont inkwiżittiva immens iżda missieri ma xtaqx jirrakkontali għaliex iħossu hekk u minn meta beda jħossu hekk.

Eventwalment dawn huma kollha risposti li sirt nafhom mingħand ommi maż-żmien, u missieri ma jinnegahomx.

F'dawk l-4 snin kienu għadhom joħorġuna flimkien, biex ma jagħmlulniex iktar ħsara, kien mingħalihom.

Wara sirt naf li ommi baqgħet tħobbu u m'aċċettat qatt is-sitwazzjoni.

Fil-fatt konna nitolbu lil Alla kuljum biex 'id-daddy jerġa' jiġi lura d-dar'….

Ommi tgħid li missieri qatt ma kien wera sinjali omosesswali u għalhekk kienet ħaditha bi kbira ħafna.

Ma rathiex ġejja…

Inti tiftakar lil ommok u l-missierek jiġġieldu.

Ommi mara sewwa ħafna u intelliġenti immens iżda lil missieri kienet tafdah b'għajnejha magħluqa.

Darba fost l-oħrajn irċeviet telefonata anonima mingħand raġel.

Qalilha sentenza u qata' l-linja: "ċerta li żewġek qed imur jara lil ommu?"

Ma kienet qaltlu xejn lil missieri, iżda bdiet tagħmillu l-għassa.

LE, ma kienx imur jara lil ommu……Kien imur għand ħabib tiegħu, u kien ilu ġimgħat sħaħ, sakemm fl-aħħar waslet il-ġurnata li ġiet mix-xogħol u kif daħlet rat lil missieri liebes pulit lest biex joħroġ.

Ma felħitx iktar u qaltlu.

Kienet skopriet li l-persuna li kien ittanta lil missieri kien ħabib tal-familja u li kienu għenuh kemm-il darba finanzjarjament għaliex kellu negozju u falla.

Ħassitha ttraduta u felħitx wisq għaliha.

Ftit jiem wara pruvat tikkommetti suwiċidju….belgħet il-pilloli kollha li kellha fil-'medicine chest'.

Però Alla ried itiha missjoni akbar f'ħajjitha.

It-tobba salvawlha ħajjitha u għexet.

Però kienet għadha m'għarfitx x'irid minnha l-Mulej.

Kienet mara mdejqa u tagħli għax jisbaħ.

L-imħabba li kellha għal missieri baqgħet b'saħħitha u m'għalqet qatt il-kapitlu tar-relazzjoni tagħhom.

Batiet ħafna u mardet ukoll.

Missieri kien jibki jipprova jfiehma li m'għandux kontroll fuq l-emozzjonijiet tiegħu u li qatt ma ried iweġġagħha.

Ommok kienet bin-negozju meta missierek telaq mid-dar.

Ma min kontu toqgħodu?

Din kienet xokk fuq il-familja kollha, kemm tan-naħa t'ommi u kif ukoll tan-naħa ta' missieri.

Iz-zijiet, ħut missieri, ħaduha ħafna bi kbira u ma baqgħux ikelmu lil missieri.

Missieri kien jiġi ghalina xi drabi iżda kien iħossu wisq ħażin biex jidher quddiem il-bieb t'ommi.

Kellna nuqqas kbir tiegħu fil-fatt.

Ħuti u jien lanqas qatt ma konna nfridna però waslet dik il-ġurnata fejn kellna ninfirdu minn ma' xulxin.

Ommi kienet tatni ċ-ċavetta tad-dar meta kelli 9 snin.

Fost il-ġimgħa kont nasal mill-iskola d-dar, waħdi, nagħmel il-HW u nistudja għall-Junior Lyceum u kif inlesti nibda naħsel l-art ħalli meta tiġi ommi ssib kullimkien nadif.

Kienet tasal xi l-għaxra ta' bil-lejl għajjiena mejta.

Kienet tpoġġi fuq is-sufan u tnixxi żewġt demgħat.

Qatt ma rajtha titbissem iktar.

Darba marret tkellem lis-sorijiet tal-istitut.

Xtaqet li jżommuna kuljum sakemm tasal lura mix-xogħol ħalli ma ninfirdux.

Kif rawha ħasbuha mara msawta.

Kienet għolbot ħafna u ddgħajfet immens.

Ma ridux iżommuna.

Iżda mbagħad iz-zijiet ftiehmu bejniethom u kienu għamlu roster.

Nhar ta' Tnejn ommi ma kinitx taħdem.

Għalija kienet l-isbaħ ġurnata fost il-ġimgħa.

Naslu mill-iskola u nsibu lil ommi d-dar.

Konna nkunu qisna rbaħna l-lotterija, ferħanin….

Mingħajr ma niżvela kemm għandek żmien, qabel, li tkun 'gay' kienet taboo.

Missierek kien ħareġ fl-apert jew le?

Ma kienx ħareġ fl-apert però n-nies kollox ikunu jafu, u emminni meta ngħidlek li n-nies kapaċi jkunu kattivi.

Kont niġi bullied ħafna l-iskola wkoll u kont nibki.

Il-preċiż diskors kien 'missierek pufta' u kienu jafu qabel ma kont naf jien!!

Kemm kont inweġġa' nara l-ġenituri ta' sħabi flimkien u tiegħi le… X'qatt kont għamilt jien biex jistħoqqli hekk?

Taħseb li għadha taboo illum il-ġurnata jew le?

Hawn min huwa homophobic iva iżda s-sitwazzjoni nbidlet ħafna llum.

Hawn iktar edukazzjoni u anki drittijiet li jipproteġu lill-persuni LGBTIQ.

Illum inħares lejn dawk li kienu jgħajruni u kważi kollha għandhom lil xi ħadd LGBTIQ fil-familja.

Allaħares nibqgħu b'dik il-mentalità fuq l-orjentazzjoni sesswali tal-individwi.

Imma ovvjament hemm lok għall-progress.

Fil-bidu semmejt li għadek issofri riperkussjonijiet.

X'tip ta' riperkussjonijiet issofri?

Ħafna wkoll.

Meta kbirt u ġejt biex nagħżel l-imħabba ta' ħajti, ma kontx sana biżżejjed fid-deċiżjoni.

Għażilt persuna li kienet 'father figure' iktar milli raġel li jħobbni.

Dak kien in-nuqqas li kelli f'ħajti.

U dak il-vojt għadu hemm.

Missieri għadu jagħmel parti kbira minn ħajti u nħobbu ħafna, iżda dik it-toqba li ħalla fi tfuliti għadha vojta u ma jimliha ħadd u xejn.

X'messaġġ tixtieq tgħaddi lil min għaddej mill-istess sitwazzjoni?

Nifimhom u nibki magħhom.

Ma tantx nista' nkun ta' sulliev għalihom għaliex is-sabar biss irid ikollhom.

Dan bħal meta jmutlek xi ħadd.

Mhux se ġġibu lura.

Trid taċċetta li jkun qed jiġri, taħfer u tibqa' tħobb, u jekk ikun hemm it-tfal involuti, jaħdmu flimkien biex it-tfal ibatu mill-inqas.

Wieħed irid iżomm f'moħħu wkoll li min ikun omosesswali jkun qed ibati wkoll għaliex ma jkunux iridu jweġġgħu lil min iħobbu.

Diffiċli tifimha jekk ma tkunx għaddejt minnha.

Irringrazzjajt minn qalbi lil din il-mara ta' dan ir-rakkont u wegħditni li xi darba tirrakkontali xi ġralha f'żogħżitha.

Jekk għandek xi storja li tixtieq taqsam magħna, anki b'mod anonimu, ibgħatilna fuq info@skoperta.net


L-għan tal-kampanja Saving Our Blue hu li tkompli teduka u tqanqal għarfien fuq l-impatt qerriedi tal-plastika u l-iskart fuq il-ħut li nieklu, l-ambjent marittimu u l-ekosistemi tal-baħar u ż-żoni naturali fejn il-baħar.

F'attività ta' ġbir ta' skart li saret f'Settembru li għadda nġabar aktar minn 4,250kg skart mix-xtut u l-bajjiet.

Skart li nstab fil-bajja f'temp ta' ftit minuti

Keith Demicoli li huwa ambaxxatur ta' din il-kampanja spjega kif minkejja li din is-sena innutaw progress speċjalment fir-rimi inqas ta' plastik, madanakollu għadhom qed jaraw lil min ipejjep jarmi l-loqom tas-sigaretti bl-addoċċ fil-bajjiet u l-kampanja b'detriment kbir għal saħħitna minħabba li l-kimiċi li fihom (fosthom valenu tal-ġrieden) jikkomtaminaw il-baħar u l-ħut.

Huwa jemmen li kampanji bħal dawn qed jagħmlu differenza biex aħna lkoll nirrealizzaw l-impatt kbir li l-azzjonijiet żgħar tagħna jħallu fuq l-ambjent u saħħitna.

Min-naħa ta' Skoperta inħeġġu li mhux biss nirrikonoxxu l-ħidma ta' kampanji bħal Saving Our Blue imma wkoll aħna bħala individwi naraw li nkunu parti mis-soluzzjoni u mhux mill-problema.


Caritas Malta ilha għal dawn l-aħħar 50 sena sservi lis-soċjetà bis-servizzi tagħha kollha bla ħlas.

Caritas Malta tgħin lil dawk il-persuni li fis-socjetà tagħna għandhom bżonnijiet partikolari u dejjem viċin dawk l-aktar vulnerabbli.

Dan tagħmlu permezz ta' professjonisti fil-qasam tal-ħidma soċjali permezz ta' counselling, interventi fuq il-postijiet tax-xogħol, gruppi ta' sapport terapewtiċi, Community outreach u servizzi kontra l-abbuż tad-droga permezz ta' ċentri ta' riabilitazzjoni.

Caritas Malta kienet il-pijuniera li madwar 35 sena ilu bdiet b'dawn is-servizzi għal min jabbuża mis-sustanzi grazzi għall-viżjoni li kellu dak iż-żmien id-Direttur Monsinjur Victor Grech.

Nhar is-Sibt 14 ta' Novembru, Caritas Malta se tkun qed torganizza Maratona ta' Mħabba, maratona ta' ġbir ta' fondi li l-entità tant għandha bżonn biex tkompli tevolvi is-servizzi tagħha, liema servizzi jingħataw kollha bla ħlas.

Din il-maratona se tixxandar fuq l-istazzjonijiet kollha bejn nofsinhar u nofsillejl fuq l-istazzjonijiet viżivi kollha fejn minbarra li se jsiru appelli tal-ġbir, se jingħata wkoll għajnuna lil dawk li jċemplu li għandhom bżonn min jgħinhom.

Għal iktar informazzjoni wieħed imħeġġeġ li jċempel fuq 21331000

In-numri tad-donazzjonijiet huma:


Fl-ewwel gimgħat importanti li jingħataw il-vaċċini ewlenin għaliex dawn jgħinu u jipprevjenu l-mard u trasmissjoni tal-aktar viruses u batterji komuni u kiefra fil-klieb u qtates.

F'każ li ma jingħatawx ikun hemm riskju kbir ta' mard u anki mewt, speċjalment għal klieb li joħorġu barra.

Jeżistu bosta dewormers fis-suq kemm bħala likwidu u anki pillola.

Importanti li dawn jingħataw minnufih.

Ħafna drabi l-frieħ jieħdu l-ħniex mingħand ommhom stess (speċjalment jekk l-omm qatt ma tkun ingħatat id- dewormer riċentament).

Importanti li jigu dewormed regolarment meta jkunu għadhom fl-ewwel gimgħat ta' ħajjithom għaliex inkella jista' jkun li ma jizvillupawx sew.

Wara li jikbru għandhom jingħataw mill-inqas kull 6 xhur biex jipprevjenu problemi fl-imsaren.

Dieta ta' kwalita tajba hija importanti ħafna.

Minbarra hekk hemm bżonn li jkun hemm kontroll fuq il-porzjon tal-ikel skont l-istruzzjonijiet tal-pakkett tal-ikel.

Ħafna nies għandhom it-tendenza li jagħtu l-ikel lill-klieb u l-qtates bla qies u kontroll ta' xejn u proprju għalhekk għandna ħafna mill-annimali tagħna b'piż żejjed.

L-aħjar żmien biex toħroġ il-ġeru hu ftit wara li jingħataw il-vaċċini ewlenija.

Wieħed mill-benefiċċji li hemm meta ssewwi l-kelb jew il-qattus tiegħek hu li tkun qed tnaqqas ir-riskju ta' kanċer fil-prostata għall-irġiel u tas-sider fin-nisa.

Importanti li wieħed jikkonsulta mal-veterinarju tiegħu biex jara li l-annimali għandhom kollox kif meħtieġ.


Fil-popolazzjoni ġenerali, l-età ġiet deskritta bħala l-iktar determinant importanti tal-kanċer.

Filwaqt li intwera li l-mortalità mill-kanċer hija assoċjata mat-tixjiħ kemm fl-irġiel kif ukoll fin-nisa, sfortunatament hemm biss riċerka limitata ħafna dwar il-kanċer fl-irġiel relattivament għal nisa b'diżabilità intellettwali.

Minkejja li r-rati ta' mewt tal-irġiel huma konsistentement ogħla minn dawk tan-nisa fil-meded kollha tal-età, inġibdet konsiderevolment inqas attenzjoni għall-ħtieġa ta' screening tas-saħħa sesswali u l-kanċer fl-irġiel milli kien il-każ għan-nisa.

Filwaqt li l-irġiel b'diżabilità intellettwali ġew irrappurtati li għandhom inċidenza aktar baxxa ta' kanċer tal-prostata meta mqabbla ma' rġiel mhux b'diżabilità, ma tinstab l-ebda differenza fl-inċidenza ta' kanċer tat-testikoli bejn irġiel b'diżabilità intellettwali meta mqabbla ma' rġiel mingħajr diżabilità.

Madankollu l-kanċer tat-testikoli kien ogħla b'mod sinifikanti fl-irġiel b'diżabilità intellettwali profonda u severa.

Il-letteratura dwar il-kanċer iffukat ukoll fuq nuqqas ta' rappurtar ta' sintomi u dijanjosi tardiva li jipprekludu trattament effettiv u evitar kurattiv tal-mewt f'persuni b'diżabilità intellettwali.

Il-kunċett ta' mwiet li jistgħu jiġu evitati ġie dejjem iktar fuq quddiem f'konsiderazzjonijiet ta' inugwaljanzi fil-kura tas-saħħa f'nies b'diżabilità intellettwali.

Imwiet li jistgħu jiġu evitati huma assoċjati ma' nuqqas ta' storja medika, skrinjar tal-kura tas-saħħa inadegwat, nuqqas ta' appoġġ soċjali tal-komunità, lakuni fl-integrazzjoni tas-servizzi tal-kura tas-saħħa ma' provvediment ieħor tal-komunità, u ġudizzju ħażin tal-fornitur tal-kura tas-saħħa.

Id-detezzjoni mnaqqsa u n-nuqqas ta' rappurtar bħala riżultat ta' screening inadegwat, kif ukoll in-nuqqas ta' kapaċità fost persuni b'diżabilità intellettwali li jikkomunikaw sintomi ta' mard iżidu l-possibbiltajiet ta' mortalità.

Huwa ċar li kemm il-persuni mħallsa biex jieħdu ħsieb lill-persuni b'diżabilità kif ukoll familjari għandhom rwol ewlieni x'jaqdu biex jiżguraw li persuni b'diżabilità intellettwali li jindikaw dwejjaq jew uġigħ jirċievu attenzjoni medika xierqa.

Għal xi kanċers tali osservazzjoni tista' tkun dipendenti fuq sinjali mhux verbali ta' uġigħ jew bidla fil-funzjoni, jew osservazzjoni viżiva diretta.

Filwaqt li m'hemm l-ebda aspettattiva li l-carers se jiddjanjostikaw speċifikament il-kanċer bħala differenzjat minn kundizzjonijiet mediċi serji oħra, għarfien aktar sħiħ tal-marda u l-fatturi li jwasslu għaliha se jiżguraw li huma sensittivi għall-possibbiltà u jaġixxu kif xieraq.

Kap tad-Dipartiment tal-Istudji dwar id-Diżabilità, fi ħdan il-Fakultà għall-Benessri Soċjali tal-Università ta' Malta, li tagħha hija wkoll Viċi Dekan.

Għamlet snin taħdem bħala front-liner fis-settur tad-diżabilità, f'Malta u barra, kemm fl-oqsma edukattivi kif ukoll ta' appoġġ soċjali.

#wpdevar_comment_1 span,#wpdevar_comment_1 iframe{width:100% !important;} Dr Claire Azzopardi Lane Kap tad-Dipartiment tal-Istudji dwar id-Diżabilità,

li tagħha hija wkoll Viċi Dekan.


Il-Beaucarnea hija pjanta distintiva ta' ġewwa b'weraq imdendlin, u hija faċli ħafna biex tieħu ħsiebha.

Oriġinarjament miċ-ċentru tal-Amerika primarjament fil-Messiku u Texas, magħrufa bħala Nolina, is-sieq tal-iljunfant jew komunement magħrufa bħala ponytail plant.

Għalkemm il-Beaucarnea ħafna drabi tiġi assoċjata mal-palma, fil-fatt hija membru tal-familja tal-ispraġ.

Fl-abitat nattiv tagħha din il-pjanta tgħix fejn l-aktar ikun hemm xemx.

Bħala pjanta tad-dar, tikber l-aħjar f'dawl qawwi dirett, idealment f'mill-inqas 5 sigħat kuljum.

Importanti li żżomm il-ħamrija pjuttost niexfa, issaqqiha mir-rebbiegħa sal-ħarifa, u tħalli l-parti ta' fuq jew tnejn tal-ħamrija tinxef kompletament qabel ma terġa' tisqi.

Matul ix-xitwa, saqqiha biss kultant skont il-klima li l-pjanta tinżamm fiha.

Kun żgur li l-weraq jista' jiddendel liberament, għaliex kuntatt ma' ħajt, armarju jew purtiera jista' jikkawża li dawn isiru kannella.

Dan jiġri wkoll jekk l-umdità tkun baxxa wisq.

Fertilizzanti, għalef bl-ikel tal-pjanti darba kull ħmistax matul il-perjodu tat-tkabbir tar-rebbiegħa u tas-sajf.

Ibdel il-pot darba kull sentejn jew tlieta.

Fatt kurjuż għal dawk li jħobbu l-qtates huwa li l-qtates iħobbu jgerrmu l-weraq ta' din il-pjanta.

Minkejja li mhijiex pjanta valenuża, iżda l-weraq ma jirkuprawx minn dan it-tip ta' attakk!

#wpdevar_comment_1 span,#wpdevar_comment_1 iframe{width:100% !important;} Roxanne Gauci Taliana Kontributriċi


L- Orkidea – Phalaenopsis Spiss niġu mistoqsija, kif nieħu ħsieb l-orkidej?

Il-verità hi li l-kura tal-orkidej mhix diffiċli, hija biss differenti.

Jekk int ġdid fid-dinja tal-orkidej, tibżax minnhom.

Ħafna orkidej jistgħu jkunu faċli biex jikbru jekk tieħu ftit ħin biex titgħallem dak li jeħtieġu.

B'kura xierqa u b'xi attenzjoni żejda l-orkidea tista' tibqa' tiffjorixxi għal xhur kull sena.

Il-familja tal-orkidej għandha 'l fuq minn 22,000 speċi.

Dawn in-numri qed jikbru kull sena u jagħmlu l-orkidej l-akbar u l-iktar diversa mill-familji tal-pjanti tal-fjuri.

L-orkidej jeħtieġu tip differenti ta' potting mix mill-pjanti tad-dar tipiċi tagħna.

Dan għaliex l-orkidej huma dak li nsejħu 'pjanti tal-arja', pjanti li jgħixu fuq wiċċ ta' siġar oħra, pjanti jew blat.

Tista' tixtri t-taħlita minn kwalunkwe ħanut tal-pjanti lokali.

Iżda għażliet oħra li tista' tuża huma sphagnum moss, lava rocks, perlite, charcoal, rocks, clay pebbles u tree ferns.

Importanti li l-orkidej jitpoġġew f'post imdawwal tajjeb ħafna, imħawlin f'pot trasparenti sabiex l-għeruq ikunu esposti għal dawl naturali tajjeb.

Anke jekk nistgħu nsibu varjetà ta' pots mhux trasparenti għall-orkidej dawn mhumiex irrakkomandati ħafna għal orkidea ħajja b'saħħitha.

Ħafna orkidej jeħtieġu li ssaqqihom darba fil-ġimgħa.

Kif tkun taf?

L-għeruq jagħtu indikazzjoni ta' meta jkollhom bżonn tisqija għax jibdew isiru griżi minn aħdar jgħajjat.

Il-qoxra ma żżommx l-ilma kif tagħmel il-ħamrija, allura nissuġġerixxu li tpoġġi l-orkidea tiegħek f'sink tal-kċina mimli ftit ilma u tħalli l-pjanta għal madwar 10 sa 15-il minuta.

Tista' wkoll tpoġġi l-ilma fil-kontenitur ta' taħt il-pot iżda huwa importanti ħafna li dan ma jitħalliex għal iktar mill-ħin imsemmi għax tkun qed issaqqiha żżejjed u dan jista' jikkawża li jitħassru l-għeruq.

Huwa importanti wkoll li nagħtu fertilizzant speċifiku lill-orkidej tagħna li jistgħu jinxtraw lesti għall-użu.

Teabags, huma għoljin fin-nitroġenu u jistgħu jintużaw bħala fertilizzant naturali biex jagħtu spinta lit-tkabbir tal-orkidej.

L-orkidej huma velenużi għall-qtates u l-klieb tagħna?

L-orkidej mhumiex velenużi għall-annimali domestiċi maħbubin tagħna imma, filwaqt li mhumiex meqjusa bħala tossiċi dejjem hemm iċ-ċans minimu li xi orkidea tista' tikkawża ħsara fl-annimali domestiċi tagħna.

Fatt kurjuż: L-Orkidea tikber rasha 'l isfel, u dan għar-raġuni li il-fjoritura hija tant tqila li l-pjanta tispiċċa tikber rasha' l isfel.

#wpdevar_comment_1 span,#wpdevar_comment_1 iframe{width:100% !important;} Roxanne Gauci Taliana Kontributriċi


Żgur li xi darba jew oħra kulħadd ra xi episodju ta' Tom and Jerry.

Qattus u ġurdien li kienu l-aktar żewġ karattri bħala karikaturi li kienu għedewwa.

Minkejja li Tom huwa karattru ta' daqs kbir, mentalità determinata u enerġetika, jipprova kull strateġija biex jaqbad lil Jerry, rarament jirnexxilu jikseb dak li jkollu f'moħħu.

Prinċipalment minħabba li Jerry dejjem b'xortih tajba, u xi ftit jew wisq aktar għaqli minn Tom, madankollu, f'diversi okkażjonijiet huma jagħtu ħbiberija ġenwina lil xulxin.

Ċertament li ħafna, inkluż adulti, ħadu gost bl-aħbar li dawn iż-żewġ karikaturi se jerġgħu jeħduna fuq avventura oħra minn tagħhom.

Oriġinarjament, il-film tant mistenni ta' Tom u Jerry kien ippjanat li joħroġ fit-23 ta' Diċembru ta' din is-sena, is-sena li proprju timmarka it-80 anniversarju ta' dawn iż-żewġ karikaturi, iżda minħabba l-pandemija covid-19 kellhom jipposponu.

Għaldaqstant, il-film mistenni joħroġ fiċ-ċinema f'Marzu tas-sena d-dieħla.

L-istorja ta' dan il-film se teħodna fejn Tom jitwarrab mis-sidien tiegħu u jitkeċċa 'l barra mid-dar tagħhom wara li falla għall-aħħar darba li jagħmel xogħlu bħala qattus tad-dar u għamel ħerba f'battalja mar-rivali ta' dejjem tiegħu Jerry.

Wara dan, Tom u Jerry jiddeċiedu li jtemmu r-rivalità ta' bejniethom u jmorru għal triqthom separatament.

Kawża ta' dan, Jerry jispiċċa mingħajr sors ta' ikel!

L-avventura tibda meta dawn It-tnejn jiltaqgħu ġewwa New York City fejn Jerry ikun qed jikkawża kull xorta ta' nkwiet fl-akbar lukanda lussuża tal-belt, li iddeċieda li joqgħod fiha.

Tom jidħol fix-xena meta l-impjegati tal-lukanda jqabbduh biex jgħinhom jikkumbattu ma' dan il-ġurdien imqareb.

Iżda finalment jiskopru xi ħaġa li tista' twassal biex għal darb'oħra jerġgħu jwarrbu r-rivalità tagħhom…. min jaf?!

#wpdevar_comment_1 span,#wpdevar_comment_1 iframe{width:100% !important;} Janice Vella Direttriċi u Maniġer tal-Midja Soċjali


Il-Mall fil-Furjana, ġnien sabiħ li jaf il-bidu tiegħu fil-1656 meta l-Gran Mastru Lascaris ried joħloq ġnien biex fih il-Kavallieri jkollhom post ta' passatemp u jilagħbu l-logħba dak iż-żmien tant popolari tal-Palla Malio.

Ir-raġuni prinċipali li kellu Lascaris wara dan il-proġett kienet li żżomm lil Kavallieri żgħażagħ aljenati b'din il-logħba u għalhekk joqogħdu mbiegħda miż-żina tad-dinja.

Fuq id-daħla ta' dan il-ġnien il-Gran Mastru kien qiegħed din l-iskrizzjoni:

"Għall-qirda tal-għażż u tal-vizzju

Il-pjazza tingħata

Ilagħbu

Hekk eħfef fil-gwerra dan

Il-logħob jagħmikom

Inaqqas is-saħħa

lil-logħob tal-azzard, l-inbejjed u l-ġibdiet ħżiena"

Fi żmien il-Gvernatur Sir Alexander Ball dan il-post inbidel fi ġnien pubbliku u l-ħitan għoljin li kienu jdawruh twaqqgħu.

Iżejjen bis-siġar u fewwaħ bil-fjuri u minn post Riservat għal ftit Kavallieri sar post pubbliku.

Fuq id-daħla tqiegħdet din il-iskrizzjoni:

"Dan il-ġnien inbena u kien lest taħt l-Amministrazzjoni tal-Kavallier Baruni Alexander Giov.

Ball f'isem Gorg III, Re tal-Gran Brittanja, Gvernatur tal-Gżejjer ta' Malta u Għawdex.

Dan il-lok għad-divertiment pubbliku hu mħolli."

F'nofs dan il-ġnien insibu l-funtana sabiħa li Qabel kienet fil-ġnien li kien hemm quddiem il-bini tal-Bibjoteka fil-Belt Valletta.

Meta dak il-ġnien tneħħa biex saret pjazza din il-funtana nġiebet f'dan il-ġnien dan kien fl-1891.

Il-Mall kompla jiżżejjed bil-monumenti ta' nies illustri li ngħataw ġieħ għal xogħolhom fis-soċjeta ta' pajjiżna.

Fost dawn insibu lil Markiż Vincenco Bugeja, Sir Ugo Mifsud, Sir Adrian Dingli, il-Markiż Ġużeppi Scicluna, it-Tabib Prinċipali Luiġi Pisani u oħrajn.

Dawn il-monumenti mhux biss qegħdin jagħtu ġieħ lil min jirrappreżentaw imma huma wkoll kollezzjoni sabiħa għall-apert ta' xogħlijiet ta' skultura fl-irħam u fil-bronż.

Dawn ix-xogħlijiet artistiċi ħarġu minn Idejn magħrufin bħal Antonio Sciortino, Vincenzo Apap, Ġanni Darmanin u oħrajn.

Dan huwa l-ġnien tal-Mall mibni mill-Kavallieri mżejjen b'opri tal-arti, iħaddar bis-siġar kbar u sbieħ, ifewwaħ bil-fjuri kkuluriti u joffri arja friska u ambjent trankwill.

Dan kollu qiegħed hemm għalik Biex tgawdieh u tapprezzah u dan jibqa' hekk sakemm tibża' għalih int.


Il-pjanta Calandivia ġiet żviluppata fl-Olanda.

Klassifikata bħala sukkulenti u tvarja f'kuluri vibranti, roża, aħmar, oranġjo u abjad.

Din il-pjanta tagħti problemi minimi.

Tipikament imkabbra bħala pjanta tad-dar, kemm jista' jkun f'dawl naturali u dawl tax-xemx dirett.

Il-kalandivia tikber ukoll barra f'xemx diretta imma importanti li tkun protetta mir-riħ.

Il-Calandivia hija pjanta li tiflaħ għan-nixfa, aħjar tagħtiha ftit ilma minflok wisq.

Saqqi l-pjanta sewwa kull ġimgħa, imma stenna sakemm il-ħamrija tinxef qabel ma terġa' ssaqqiha.

Applika fertilizzant darba kull 15-il jum matul l-istaġun tat-tkabbir biex tħeġġeġ il-fjoritura.

Bħal sukkulenti oħra l-Calandivia teħtieġ kompost lsew, tista' tixtri taħlita ta' kompost użata għal sukkulenti u kaktus jew iżżid perlite u ramel mat-taħlita normali tiegħek tal-kompost.

Ikollok problemi minimi b'insetti u tip ta' ħsara oħra, iżda din l-pjanta tista' tiżviluppa moffa jew jitħassar iz-zokk, u dan jiġi ikkawżat minn tisqija żejda.

Jekk jinbidel il-kulur tal-weraq tal-pjanta, dan ikun ikkawżat mill-moffa, min-naħa l-oħra jekk il-weraq jidbiel ifisser li jkunu tħassru l-għeruq tal-pjanta.

Il-pjanta hija velenuża għall-qtates u l-klieb?

Il-fjura fiha glikosidi kardijaċi tossiċi li huma velenużi ħafna speċjalment għall-qtates tagħna.

Il-qtates jistgħu jesperjenzaw ħsara sinifikanti anke minn ftit nibbles.

Fatt kurjuż : Fis-sajf il-kulur tal-fjuri ikun aktar vibranti u l-weraq jiżviluppaw b'kulur aħmar.

#wpdevar_comment_1 span,#wpdevar_comment_1 iframe{width:100% !important;} Roxanne Gauci Taliana Kontributriċi


Il-Kollezzjonist , sensiela ġdida bi preżentazzjoni ta' Raymond Saliba flimkien ma' Sharp Shoot Media .

Din se tkun sensiela ta' dokumentarji qosra li se teħodna biex nesploraw uħud mill-isbaħ kollezzjonijiet privati fil-gżejjer Maltin u Għawdxin.

Is-sensiela se teħodna se twassalna biex nifhmu aħjar il-polz ta' kull min iddedika ħajtu sabiex ftit ftit jibni l-kollezzjoni privata tiegħu, li tagħmel ġieħ mhux biss l-istorja ta' pajjiżna iżda wkoll lil ħafna pajjiżi oħra madwar id-dinja.

L-24 kollezzjonist li se niltaqgħu magħhom f'din is-sensiela huma wħud mill-ikbar fl-Ewropa fl-oqsma rispettivi tagħhom.

Ċerti oġġetti li ħa naraw ma nsibuhom lanqas fil-mużewijiet.

Se naraw varjetà ta' kollezzjonijiet, minn mapep sa ġugarelli tad-disgħinijiet.

Il-Kollezzjonist jibda' jixxandar mid-29 ta' Diċembru 2020 fuq TVM, fis-6.30pm.

Nirringrazzjaw lil Sharp Shoot Media li ipprovdewlna ritratti mill-filmati attwali tal-programm.


Spiss nistaqsu jekk nistgħux nixtru pjanta li teħtieġ dawl minimu, li tissaqqa ftit, u li tista' tgħin biex tnaddaf l-arja madwarna.

Magħrufa wkoll bħala Zanzibar Gem, il-pjanta ZZ, il-pjanta Zuzu u Emerald palm, hija perfetta għal dawk li mhumiex daqstant familjari mall-pjanti jew għal dawk li għandhom ħin limitat biex jieħdu ħsiebhom.

Jekk int waħda minn dawn il-persuni li tgħix f'appartament b'dawl naturali jew purtieri magħluqa għal sigħat twal, din il-pjanta hija l-aħjar għażla għalik.

Faċli biex tieħu ħsieb, pjanta li tippurifika l-arja, li teħtieġ ftit ilma meta l-ħamrija tkun niexfa u tittollera n-nixfa. tiffjorixxi f'dawl moderat u indirett, iżda tmur tajjeb ukoll f'postijiet b'livelli baxxi ta' dawl.

Minħabba li l-weraq tagħha huma skuri u jleqqu, it-trab fuqhom jidher iktar minn pjanti oħra.

Aħna qatt ma nissuġġerixxu li jintużaw prodotti tal-leaf shine, sempliċement imsaħ il-weraq b'ċarruta kemmxejn niedja.

Meta niġu għall-fertilizzant peress li l-pjanta ma teħtieġx tisqija frekwenti, għandna nkunu attenti fuq l-ammont ta' ikel tal-pjanti li nagħtu.

Dejjem applika l-fertilizzant matul ir-rebbiegħa u s-sajf u biss meta l-ħamrija tkun niedja, dan jimpedixxi milli jinħarqu l-għeruq tagħha.

Evita wkoll minn kwalunkwe fertilizzant li jiġi f'kuntatt mal-weraq.

Ħallat it-taħlita skont l-istruzzjonijiet fuq it-tikketta li tixtri.

Fatti kurjużi dwar din il-pjanta tant sabiħa huma li tista' tnaqqas l-istress u saħansitra tnaqqas il-pressjoni tad-demm tiegħek, iżzid il-livelli ta' ossiġenu, toħloq atmosfera kalma u sens ta' kumdità.

Tnaqqas ukoll mard bħall-irjiħat billi tnqqas it-trab f'darek.

Il-pjanta hija velenuża għall-annimali domestiċi tagħna?

Iva, sfortunatament il-pjanta zz hija kemmxejn tossika jekk b'xi mod igerrmu xi biċċa l-klieb u l-qtates.

#wpdevar_comment_1 span,#wpdevar_comment_1 iframe{width:100% !important;} Roxanne Gauci Taliana Kontributriċi


Din is-sena Elbros, waħda mill-kumpaniji tal-kostruzzjoni f'Malta, ħarġu b'inizjattiva oriġinali.

Bħala kumpanija matul is-snin li għaddew, kienu jorganizzaw family day flimkien ma' tournament tal-football sabiex permezz tal-attività jiġbru fondi li jmorru għall-Malta Community Chest Fund, iżda din is-sena minħabba ċ-ċirkostanzi li ninsabu fihom din l-attività ma kinitx possibli li ssir.

Minkejja dan bħala kumpanija xorta waħda xtaqu li jsibu mod kif jagħtu s-sehem tagħhom sabiex jgħinu din il-kawża tant ġusta.

Għalhekk ħarġu b'din l-idea fejn qiegħdin jaħdmu siġar tal-Milied b'differenza.

Dawn is-siġar huma magħmulin minn l-azzar li normalment jintuża fil-kostruzzjoni, iżda bi ftit kreattività dan il-materjal ingħata dehra kompletament differenti.

Tistgħu tordnaw dawn is-siġar billi tidħlu fil-paġna tal-facebook ta' Elbros Group kif ukoll minn fuq is-sit elettroniku.


Savio Athletics Club se torganizza r- Round Malta Relay għada t-8 ta' Diċembru 2020.

Dan l-avveniment annwali jibda' fis-7am minn ħdejn Savio College Dingli u jsegwi d-dawra madwar Malta, dawra ta' 115-il kilometru.

Waqt din ir-Round Malta Relay se jkun hemm mill-inqas persuna waħda li tkun qed tiġri bil-' baton '.

Din l-inizjattiva bdiet fl-1995 mill-Fundatur ta' Savio AC, Fr Clifton li baqgħet tiġi organizzata kull sena bħala mezz ta' ġbir ta' fondi għall-istess Savio Athletics Club.

Mill-2010 din ir-Round Malta Relay bdiet titmexxa minn ex-studenti mgħejjunin minn gruppi fi ħdan is-Salesjani partikolarment is- Salesian Brigades .

Avvenimenti passati ta' din l-istess inizzjattiva raw bosta għaqdiet volontarji oħra jibbenefikaw mid-donazzjonijiet li jinġabru minn din l-attività.

Din is-sena Savio AC iddeċieda li jikkollabora ma' Happy Parenting –Malta (for Happier Children) li se jiftħu Dar Christine bħala Shelter għall-missirijiet bi tfal li jkunu għaddejjin minn vjolenza domestika kawża ta' Parental Alienation .

Donazzjonijiet jistgħu jintbagħtu fuq hawn:


Aġenzija Sapport hija l-aġenzija nazzjonali li toffri firxa wiesgħa ta' servizzi għal persuni b'diżabilità u l-familjari tagħhom, u dejjem tara kif tista' toħloq inizjattivi u opportunitajiet għall-inklużjoni ta' persuni b'diżabilità fis-soċjetà.

L-Aġenzija timxi fuq erba' valuri prinċipali li huma:

ugwaljanza, għażliet u opportunitajiet għal persuni b'diżabilità inklużjoni ta' dawn il-persuni fl-oqsma kollha tas-soċjetà servizz ħolistiku mfassal fuq il-ħtiġijiet tal-individwu sapport reċiproku nifhmu li kemm il-persuni b'diżabilità kif ukoll is-soċjetà għandhom x'jiggwadjanaw mill-involviment tal-istess persuni b'diżabilità.

Is-servizzi li toffri Aġenzija Sapport jinkludu:

Servizz ta' assessjar u interventi ta' ħidma soċjali, inkluż servizzi tat-tfal Servizzi fil-Komunità Servizzi Residenzjali Servizzi ta' Matul il-Jum Numru ta' skemi Interpretazzjoni tal-Lingwa tas-Sinjali Assessjar u gwida fuq l-użu ta' teknoloġija assistiva Monitoraġġ u għajnuna finanzjarja biex persuna b'diżabilità tkun tista' tqabbad carer tal-għażla tagħha Assessjar fejn jidħol użu ta' apparat assistiv bħal wheelchairs, kif ukoll lezzjonijiet tas-sewqan fuq karozzi modifikati

Xi trid tagħmel persuna li tixtieq tibda' tieħu servizz?

Biex persuna tibda tibbenefika minn xi wieħed jew aktar minn dawn is-servizzi, wieħed hu mħeġġeġ sabiex jagħmel kuntatt mal-Aġenzija fuq il-Helpline billi jċempel Freephone 153 u jagħfas in-numru 5.

Minn hemm, persuna jitteħdulha d-dettalji sabiex profesjonisti jkunu jistgħu jevalwaw il-każ.

Dawn is-servizzi jingħataw kemm f'Malta kif ukoll f'Għawdex.

Professjonisti oħra li jkunu diġà qed jaħdmu mal-persuna, jistgħu jirreferuha wkoll lejn is-servizzi tal-Aġenzija.

Min jista' jibbenefika mis-servizzi ta' Aġenzija Sapport?

Ħafna minn dawn is-servizzi jistgħu jintużaw minn persuni li għandhom diżabilità, li tista' tkun intellettwali u/jew fiżika u li l-età tagħhom tvarja mit-twelid sa sittin sena.

Għal uħud mill-iskemi kif ukoll għas-servizz tal-interpretazzjoni tal-lingwa tas-sinjali, dawn il-parametri tal-età ma japplikawx.

X'għandu jistenna xi ħadd meta jagħmel l-ewwel kuntatt mal-Aġenzija?

Meta persuna tagħmel kuntatt mal-Aġenzija u turi li tixtieq tibda tirċievi s-servizzi, din tiġi mitluba biex tipprovdi ċerti dettalji.

Isir assessjar komplut minn professjonisti bħal ħaddiema soċjali, fiżjoterapisti, occupational therapists u speech & language pathologists.

Dan sabiex ikunu jistgħu jintlaħqu l-bżonnijiet kollha tal-persuna.

Minn hemm, il-persuna tkun tista' tiġi referuta lejn is-servizzi li teħtieġ.

Kuntatti tal-Aġenzija Helpline: Freephone 153 T: 22568000 (Malta); 21569909 (Għawdex) Website: www.sapport.gov.mt email: sapport@gov.mt Facebook: Agenzija Sapport

Informazzjoni mogħtija lilna minn Aġenzija Sapport .


Il-Milied għandu sinjifikat differenti għal kulħadd.

Partikolarment għal dawk li jħaddnu r-reliġjon Kattolika l-Milied ifisser it-twelid ta' Ġesù Bambin u allura l-presepju għandu valur importanti għal dawn tal-aħħar.

Illum se nlaqqgħukom ma' Vince Busuttil .

Il-kreattività u x-xogħol tal-idejn minn dejjem kienu parti kbira u importanti għal Vince, fil-fatt kemm-il darba għamel xogħlijiet ta' dan it-tip, minn tpinġija għal arranġamenti ta' fjuri u anki garden landscaping.

Iżda minn wara li rtira huwa skopra passjoni oħra, dik li jagħmel il-presepji.

Kemm minħabba limitazzjonijiet tat-tip ta' xogħol li seta' jagħmel kif ukoll l-imħabba tiegħu għat-tradizzjonijiet, li jibda jaħdem il-presepji kienet deċiżjoni naturali.

L-hena tiegħu joħloq xi ħaġa daqshekk sabiħa prattikament mix-xejn.

Kif tagħtih biċċa njama jgħidlek li diġà qed jarah kif se jkun meta jlestih!

Il-presepji li jaħdem iqishom bħala t-trabi tiegħu.

Bħala tipi ta' presepji hemm dawk li jissejħu standard, li ma jkunux mekkanizzati u hemm dawk li jkunu mekkanizzati jiġifieri li jkollhom nixxigħat tal-ilma, water wheels, u raddiena kollha jaħdmu.

Kull presepju jkollu d-dawl f'kull kamra u postijiet strateġiċi fosthom ħuġġieġa.

Bħala qisien huma varjati għaliex Vince jagħmel kull daqs, inklużi tondi.

Jiddependi skont kif wieħed ikun jixtiequ.

Il-klient jista' jagħżel ukoll il-features li jrid u fejn jixtieq li jkunu fil-presepju tiegħu.

Ix-xogħol hu kollu magħmul bl-idejn sal-inqas dettall u kemm jista' jkun jintużaw materjali naturali.

Pereżempju z-zkuk u l-ġebel fost oħrajn ikunu kollha naturali.

Ma jintużax jablo biex kemm jista' jkun jinżammu tradizzjonali.

Il-materjal biex isir il-presepju nnifsu hu bażi ta' kartun miksi b'tafal u ramel, u aktar tard proċessi ta' żebgħa eċċ. Vince saħansitra jagħmel anki l-bricks hu bil-ġibs u mbagħad jaqtagħhom skont il-bżonn.

Bħala ħin jiddependi mill-kobor tal-presepju u jekk ikunx mekkanizzat jew le.

Bejn wieħed u ieħor, il-mekkanizzati jieħdu bejn 3 u 4 ġimgħat u jaħdem fuqhom għal madwar 5 u 6 sigħat kuljum filwaqt li l-presepji standard jieħdu madwar ġimgħatejn biex jitlestew.

Il-presepju t-tondi li jkollhom anki bini fuq wara jieħdu ftit aktar xogħol u ħin.

Minkejja li forsi wieħed jaħseb li kmieni wisq iżda Vince diġà qed jieħu l-ordnijiet għall-presepji għas-sena li ġejja!

Għaldaqstant jekk int imħajjar li tordna wieħed minn dawn il-presepji, aħseb kmieni u għamel l-ordni tiegħek issa.

Dan jista' jsir b'kuntatt ma' Vince billi ċċempel fuq 99370464 jew inkella permezz tal-paġna ta' facebook:

Presepju | Facebook


Il-pjanta schlumbergera magħrufa sew bħala l-kaktus tal-Milied u anki tal-Għid, tiffjorixxi fiż-żmien ta' dawn il-festi.

Il-fergħat mdendlin, li huma magħmula minn segmenti ċatti u ħodor ileqqu, jistgħu jikbru sa madwar 90cm.

Fjuri ġeneralment ħomor, bojod, sofor, roża jew vjola joħorġu fit-truf ta' dawn il-fergħat u jkejlu sa 7cm twal b'diversi livelli ta' petali.

Kull fjoritura ddum għal diversi jiem.

Għalkemm huma tajbin għal ħafna xemx qawwija, kun żgur li hija indiretta, għax id-dawl tax-xemx dirett jista' jaħraq il-weraq.

Jekk iżżomm il-kaktus tiegħek barra fi klima sħuna u niexfa, jista' jkollok bżonn li ssaqqiha kull jumejn jew tlieta, speċjalment jekk il-pjanta tkun fix-xemx.

Jekk iżżomm il-kaktus ġewwa fejn ikun frisk jew umdu, jista' jkun li jkollha bżonn l-ilma darba fil-ġimgħa biss.

Saqqiha inqas matul il-ħarifa u x-xitwa biex tgħin tistimula l-fjoritura.

Nissuġġerixxu coffee grounds bħala fertilizzant naturali, il-benefiċċju ewlieni tal-użu tal-kafè fuq kaktus tal-Milied huwa li tgħinha tiffjorixxi fl-istaġun.

Jagħti lill-kaktus tiegħek il-ftit spinta li għandha bżonn u jista' jgħin biex terġa' tqajjem il-kaktus tiegħek jekk taħseb li jista' jkun li qed tmut.

Din il-kaktus mhijiex velenuża għall-bnedmin jew għall-qtates u l-klieb madankollu l-materjal tal-pjanta fibruża tal-kaktus jista' jikkawża rimettar u dijarea.

Jekk għandek xi mistoqsijiet dwar din il-pjanta u oħrajn, ibgħatilna fuq info@skoperta.net

#wpdevar_comment_1 span,#wpdevar_comment_1 iframe{width:100% !important;} Roxanne Gauci Taliana Kontributriċi


L-ADHD huwa kundizzjoni li jiddeskrivi bħala: "Xejriet persistenti ta' nuqqas ta' attenzjoni u / jew iperattività / impulsività li jkollhom effett fuq il-funzjonament jew l-iżvilupp."

Id-disturb tan-nuqqas ta' attenzjoni u l-iperattività (ADHD) huwa kundizzjoni newrobijoloġika, li taffettwa dawk il-partijiet tal-moħħ li jikkontrollaw l-attenzjoni, l-impulsi u l-konċentrazzjoni (u għaldaqstant ir-regolazzjoni tal-emozzjonijiet).

Jidher li minn 5% sa 11% tat-tfal fl-età tal-iskola għandhom l-ADHD.

Is-subien huma tliet darbiet aktar probabbli li jiġu dijanjostikati bl-ADHD mill-bniet.

Huwa stmat li bejn terz sa nofs it-tfal b'sintomi tal-ADHD jibqgħu juru sintomi fl-età adulta għalkemm dawn jistgħu jidhru b'mod differenti.

L-oħrajn, jidher li jirnexxhielhom jiksbu biżżejjed strateġiji jew ħiliet biex jgħinuhom ilaħħqu aħjar fil-ħajja ta' kuljum.

Ħafna drabi dan jinvolvi appoġġ minn membri tal-familja jew kollegi.

Wieħed mill-karatteristiċi tal-ADHD huwa In-nuqqas ta' attenzjoni bħal:

● spiss jonqsu milli jagħtu attenzjoni mill-qrib lid-dettalji jew jagħmlu żbalji ta' traskuraġni fix-xogħol tal-iskola, fuq ix-xogħol, jew waqt attivitajiet oħra. ● spiss ikollhom problemi biex jibqgħu jiffukaw fuq kompiti jew attivitajiet rikrejattivi. ● spiss jidher li ma jisimgħux meta tkellimhom. ● spiss ma jsegwuwx l-istruzzjonijiet u ma jispiċċawx ix-xogħol tal-iskola jew id-dmirijiet taghhom fuq il-post tax-xogħol. (eż. jitilfu l- fil, tiġbdilhom l-attenzjoni xi ħaġa oħra). ● spiss isibu diffikultà biex jorganizzaw kompiti jew attivitajiet. ● spiss jevitaw, ma jħobbux, jew joqgħodu lura milli jagħmlu kompiti li jeħtieġu sforz mentali għal perjodu twil ta' żmien (bħal xogħol tal-iskola jew xogħol tad-dar). ● spiss jitilfu l-affarijiet meħtieġa għall-ħidmiet u l-attivitajiet (eż. materjal tal-iskola, lapsijiet, kotba, kartieri, ċwievet, karti, nuċċalijiet, mowbajls). ● spiss ikunu distratti faċilment ● spiss jinsew anke waqt attivitajiet ta' kuljum.

L-iperattività u l-impulsività:

● spiss jiċċalqu u jħabbtu b'idejhom jew saqajhom, jew joqomsu fuq is-siġġu. ● spiss iqumu meta jkunu mistennija jibqgħu bilqegħda. ● spiss jiġru jew jiċċaqalqu f'sitwazzjonijiet fejn ma jkunx xieraq (l-adolexxenti jew l- adulti spiss iħossuhom bla kwiet). ● spiss diffiċli li jilgħabu jew jieħdu sehem f'attività fil- kwiet. ● spiss ma jiqfux qisu qed imexxihom mutur. ● spiss ipacċpċu kontiwament. ● spiss jagħtu tweġiba qabel tkun spiċċat il-mistoqsija. ● spiss ma jkollhomx paċenzja jistennew meta jmisshom. ● spiss jinterrompi jew tidħol fuq kliem ħaddieħor

Il-kriterji dijagnostiċi tal ADHD:

Ħafna mis-sintomi jrid ikun ilhom jidhru għal mill-inqas 6 xhur, u mhumiex xierqa għall-livell ta' żvilupp jew ifixklu l-livell ta' żvilupp.

Is-sintomi jkunu jidhru qabel l-età ta' 12-il sena.

Dawn is-sintomi jridu jkunu preżenti f'żewġ ambjenti jew aktar (bħal fid-dar, fl-iskola jew fuq ix-xogħol; mal-ħbieb jew qraba; f'attivitajiet ta' divertiment, eċċ.).

Informazzjoni mogħtija lilna mill-organizzazzjoni ADHD Malta


Mhux li hemm wisq xi tgħid fuq din il-pjanta iżda l-aħjar parti dwar il-begonia hija t-tifsira tal-kuluri tagħha.

Il-begonia ħamra jew roża hija simbolu ta' romantiċiżmu u mħabba.

Is-safra tissimbolizza l-ġid u l-kuntentizza, filwaqt li l-bajda tikkorrispondi għal innoċenza pura.

Fl-aħħarnett, il-blu u l-vjola jistgħu jfissru arti, kreattività, jew passjoni.

Din il-pjanta tippreferi ħamrija niedja, iżda mhux imxarrba.

Il-begonia iddawwal żoni dellija bil-blanzuni mlewna tagħha.

B'differenza mill-biċċa l-kbira tal-pjanti tal-fjuri, li jeħtieġu mill-inqas nofs ġurnata ta' xemx kompluta, il-begonia fil-fatt tippreferi tikber fid-dell.

Dawn il-pjanti jikkawżaw ħruq intens u irritazzjoni fil-ħalq jekk jittieklu minn klieb jew qtates.

L-inġestjoni tikkawża wkoll tħammil eċċessiv, rimettar u possibbilment iġġiegħel lill-pet tiegħek ikollu diffikultà biex jibla'.

Jekk għandek xi mistoqsijiet dwar din il-pjanta u oħrajn, ibgħatilna fuq info@skoperta.net

#wpdevar_comment_1 span,#wpdevar_comment_1 iframe{width:100% !important;} Roxanne Gauci Taliana Kontributriċi


L-aktar modi komuni li jikkawżaw ħsara: Nuqqas ta' ezerċizzju u stimulazzjoni.

Fil-każ ta' klieb importanti li jittieħdu għal mixja bejn darba u tliet darbiet kuljum skont ir-razza ta' kelb u t-tul ta' kull mixja.

Il-qtates ukoll għandhom bżonn minn tal-anqas 10 minuti ta' ezerċizzju kuljum b'xi ġugarell bħala stimulazzjoni.

Ħafna mill-imġiba ħażina li naraw fl-annimali hija minħabba enerġija żejda li ma tintużax.

Nuqqas ta' dieta bilanċjata u kwalità tajba.

Importanti li nixtru ikel magħmul apposta għall-annimali tagħna.

Minkejja li jħobbu l-ikel tagħna dan mhuwiex tajjeb għalihom kemm biex jikbru u anki biex jibqgħu b'saħħithom għal żmien twil.

Ħafna mill-problemi nistgħu nevitawhom billi nagħtuhom ikel ta' kwalità tajba u adattata għaż-żmien u daqs tagħhom.

Kontroll fil porzjon tal-ikel.

Dawn iż-żewġ punti jirriżultaw fl-ikbar problema medika fl-annimali tagħna; dik tal-obeżità.

L-obeżità hija waħda mill-ikbar kaġunijiet ta' mewt fil-klieb u qtates.

Apparti l-ħsara li jagħmel il-piż żejjed, hemm ħafna mard metaboliki.

Ftit eżempji ta' mard; arthritis/mobility problems, diabetes, urinary problems (injections u ġebla)

Jekk taħseb li l-kelb jew qattus tiegħek għandu ftit piż żejjed, importanti li tikkuntattja lill-veterinarju mill-aktar fis possibbli ħalli l-problema ma tibqax tikber.

Il-mediċini tagħna ma jistgħux jingħataw lill-annimali.

Il-mediċina tagħna mhijiex magħmula għall-annimali.

Tista' ssir ħafna ħsara jekk din tingħata lill-annimali.

Każ partikolari huwa meta tingħata l-panadol, meta wieħed jara l-annimali muġugħin jew kwieti.

Din taf tikkawża ħafna ħsara u anke mewt.

Importanti li dejjem ikun hemm komunikazzjoni mal-veterinarju tiegħek qabel ma tagħti xi mediċini.

Jekk għandek xi mistoqsijiet li trid tistaqsi jew xi suġġett li tixtieq li nitkellmu dwaru, ibgħatilna fuq info@skoperta.net


Aġenzija Sapport tmexxi l-programm Sharing Lives, li ġie mwaqqaf fil-2017, u l-għan tiegħu hu li joħloq opportunitajiet fejn voluntiera u persuni b'diżabilità jaqsmu esperjenzi flimkien, u joħloq kuntatt soċjali mal-pubbliku inġenerali sabiex persuni b'diżabilità jtejbu l-inklużjoni soċjali tagħhom.

Fit-2020 ibbenefikaw 65 persuni b'diżabilità, grazzi għat-tim ta' Sharing Lives u għall-kontribut ta' 'l fuq minn 26 voluntier li għenu jiffaċiltaw diversi attivitajiet.

L-attivitajiet jistgħu jkunu fuq bażi 'one-to-one' jew inkella fi gruppi.

Xi ftit eżempji ta' attivitajiet li ġew organizzati mill-bidu tas-servizz lil hawn jinkludu: BBQs, sajd, sessjonijiet f'gym, parties, workshops ta' mużika, żfin u arti, u attendenza f'kunċerti, produzzjonijiet teatrali u attivitajiet nazzjonali bħal Rockestra u Military Tattoo.

Kien hemm ukoll voluntiera li, fuq numru ta' sezzjonijiet, għallmu numru ta' persuni b'diżabilità xi sengħa jew passatemp ġdid.

F'ċerti każijiet speċjalment matul din is-sena fejn l-attivitajiet kulturali u soċjali tal-massa kienu ristretti minħabba l-pandemija, dawn il-voluntiera xorta baqgħu jsegwu lill-benefiċjarji jew permezz ta' sessjonijiet onlajn jew f'numru ta' każi, kuntatt soċjali fuq bażi individwali minflok fi gruppi.

Persuni li jitħajru jkunu parti mit-tim ta' voluntiera ta' Sharing Lives jrid ikollhom minn 16-il sena 'l fuq u ladarba japplikaw, wara l-applikazzjoni isirilhom assessjar sabiex jiġi diskuss u determinat l-aħjar mod kif jingħata l-kontribut tagħhom.

Barra minn hekk, voluntiera jiġu mħarrġa, mogħtija superviżjoni u offruti wkoll sapport kontinwu minn professjonisti, biex l-esperjenza tagħhom tkun waħda pożittiva u tkun ukoll opportunità għall-voluntier biex jikber personalment.

Voluntiera jistgħu wkoll ikunu studenti fl-iskejjel post-sekondarji u università li jagħżlu li jagħmlu esperjenza mas-servizz bħala parti mill-kors li jkunu qed isegwu, professjonisti, kif ukoll organizzazzjoniet minn Malta jew Għawdex.

Jingħata ċertifikat lil dawk li jkunu taw 30 siegħa jew aktar ta' servizz.

Il-kontribut tal-voluntiera jista' jkun kemm għal attività waħda jew għal tul ta' żmien.

Dan is-servizz jingħata wkoll f'Għawdex.

Aġenzija Sapport hi l-aġenzija nazzjonali li toffri numru ta' skemi u servizzi lil persuni b'diżabilità u familjari tagħhom.

Għal aktar informazzjoni dwar l-Aġenzija u s-servizzi li toffri, wieħed jista' jżur is-sit www.sapport.gov.mt , iċempel fuq il-Helpline tal-Aġenzija (Freephone 153 u għafas 5 ) jew inkella l-uffiċini fuq 2256 8000 (Malta) u 2156 9909 (Għawdex).

Wieħed jista' wkoll isegwi l-midja soċjali.

Informazzjoni mogħtija lilna minn Aġenzija Sapport.


Spathiphyllum hija magħrufa bħala ġilju tal-paċi.

Spathiphyllum hija pjanta tad-dar faċli biex tieħu ħsiebha.

Tneħħi wkoll ħafna tossini mill-arja ta' ġewwa inkluż il-formaldehyde u l-ammonja.

Temperaturi moderati tad-dar għal ftit fuq in-naħa sħuna.

Evita kurrenti sħan jew kesħin.

Filwaqt li Spathiphyllum tittollera dawl baxx ħafna, mingħajr ftit dawl minn tieqa jew lampa, ma tantx ikun hemm possibilità li tiffjorixxi ħafna.

Tista' tittollera kull ħaġa ħlief dawl tax-xemx dirett, u tiffjorixxi aktar ma jkollha dawl.

Idealment, żomm il-ħamrija niedja. (mhux misqija żżejjed) Inkella saqqiha sewwa meta l-ħamrija tinxef imma tħallix il-pjanta toqgħod fl-ilma għal aktar minn 10 minuti għax dan jirriżulta f'taħsir tal-għeruq.

Evita li tħalli l-pjanta tidbiel, għalkemm Spathiphyllum tirkupra tajjeb minn dbiel ħażin ħafna, x'aktarx li tara ħafna weraq sofor bħala konsegwenza jekk tiġri spiss wisq.

Prova evita kwalunkwe sprejs li jagħmlu l-weraq ileqqu.

Xi kultant, poġġi l-pjanta fid-doċċa u xarrab il-weraq biex taħsel kwalunkwe trab akkumulat.

Għalkemm pjanta sabiħa ħafna, sfortunatament, hija tossika għall-klieb u l-qtates.

Jekk għandek xi mistoqsijiet dwar din il-pjanta u oħrajn, ibgħatilna fuq info@skoperta.net

#wpdevar_comment_1 span,#wpdevar_comment_1 iframe{width:100% !important;} Roxanne Gauci Taliana Kontributriċi


Il-Helpline għall-persuni b'diżabilità hu servizz ġdid mill-Aġenzija Sapport.

Din hi l-ewwel Helpline nazzjonali mill-Aġenzija Sapport, li l-għan prinċipali tagħha huwa li persuni b'diżabilità u familjari tagħhom jkunu jistgħu jċemplu u jsaqsu direttament għal servizz mill-Aġenzija Sapport u jingħataw direzzjoni u jiġu referuti b'mod dirett lejn is-servizzi meħtieġa.

Dan is-servizz hu kollaborazzjoni ma' servizz.gov, fejn ġiet estiża l-pjattaforma tal-Freephone 153 biex persuna taqbad mal-Helpline tal-Aġenzija Sapport billi tagħfas fuq in-numru 5 .

It-telefonati jitwieġbu minn uffiċċjali mħarrġa li, b'mod kunfidenzjali, jittieħdu d-dettalji tal-persuna sabiex professjonisti jkunu jistgħu jevalwaw il-każ, jirreġistraw dawn it-telefonati u jipproċessaw it-talbiet għal servizzi.

Jekk persuni jċemplu għal gwida dwar x'servizzi jistgħu jibbenefikaw minnhom, dawn jingħataw l-informazzjoni meħtieġa, anke f'każ li dawn huma servizzi mogħtija minn entitajiet u dipartimenti oħra.

Il-Helpline tipprovdi wkoll mezz fejn wieħed jista' jċempel sabiex iressaq ilment fuq is-servizz li jkun diġà qed jingħata mill-Aġenzija, kif ukoll anke biex jirrapporta abbuż fuq persuni b'diżabilità.

Din il-Helpline tikkumplimenta s-servizzi l-oħra tal-Aġenzija, u hi l-punt prinċipali fejn wieħed għandu jċempel sabiex jitlob informazzjoni u/jew servizz mill-Aġenzija.

Il-Helpline hi miftuħa mit-Tnejn sal-Ġimgħa bejn it-08:00 u l-16:00.

Dan il-proġett juri l-impenn tal-Aġenzija li tkun aktar disponibbli, iżżid l-aċċessibilità tas-servizzi waqt li tisma', taġixxi u tagħmel differenza fil-ħajja ta' persuni b'diżabilità u familjari tagħhom.

Aġenzija Sapport hi l-aġenzija nazzjonali li toffri numru ta' skemi u servizzi lil persuni b'diżabilità u familjari tagħhom, kemm f'Malta kif ukoll f'Għawdex.

Għal aktar informazzjoni dwar Aġenzija Sapport u s-servizzi li toffri, wieħed jista' wkoll iżur is-sit www.sapport.gov.mt jew isegwi l-midja soċjali tal-Aġenzija.

Informazzjoni mogħtija lilna minn Aġenzija Sapport .


Kif naraw il-kelma Ragu l-ewwel ħaġa li tiġi f'moħħna hi l-kċina Taljana, pero' tajjeb li nkunu nafu li din il-kelma ġejja mill-kelma Franċiża Ragout .

Sa mis-16-il seklu il-Franċiżi kienu jsajjru dan ir- ragout li llum insejħulu stuffat.

Dejjem kien ikun fih xi tip ta' laħam, imma kienu jservuh waħdu mingħajr għaġin.

Lejn it-18-il seklu din l-ikla waslet l-Italja wkoll, x'aktarx fiż-żmien li Napuljun ħa ċerti reġjuni ta' l-Italja f'idejh.

U ħalli għat-Taljani, ma damux ma qassru l-isem u bdew isajjru dan ir- Ragu mal-għaġin!

L-ewwel riċetta ta' " Ragu per maccheroni " li ġiet imsajra u miktuba fl-Italja kien sajjarha il-kok tal-kardinal ta' Imola, Alberto Alvisi.

Minn dak iż-żmien din l-ikla infirxet ġmielha u bdew isajjruha ħafna koki oħrajn ukoll.

Però f'dawk iż-żminijiet in-nies li kienu fqar u ma kinux jistgħu jixtru laħam.

Għalhekk, fil-bidu kienet pjuttost ikla ta' nhar ta' Ħadd għal nies sinjuri biss.

Illum kapaċi jgawdiha kulħadd 🙂

#wpdevar_comment_1 span,#wpdevar_comment_1 iframe{width:100% !important;} Jackie Busuttil Kontributriċi


Il-gallarija tal-Palazz Presidenzjali jew aħjar tal-Palazz tal-Gran Mastru hija waħda mill-ikbar gallariji li nsibu fil-Mediterran.

Din insibuha fuq il-ġnub u tkompli fil-faċċata tal-palazz fuq iż-żewġ naħat tiegħu.

Is-saljaturi tagħha huma magħmulin minn injam u stukko u oħrajn huma skolpiti fil-ġebel.

Fihom naraw l-istremma tal-Ordni ta' San Ġwann u oħrajn l-istemma ta' xi Gran Mastri.

L-oħrajn għandhom disinn verament interessanti.

L-iktar waħda li tispikka hija dik li naraw fil-kantuniera bejn Triq l-Arċisqof u Pjazza San Ġorġ.

Din is-saljatura partikolari tiġbed l-attenzjoni għall-forma kurjuża li fiha.

Hawn naraw żewġ figuri li jinsabu wieħed fuq spallejn l-ieħor b'idejhom miftuħin.

Taħthom naraw wiċċ grottesk li huwa influwenzat mill-maskli drammatiċi tal-Greċja l-antika.

Dawn il-maskli kienu u għadhom jissimbolizzaw it-Teatru.

Dawn kienu jsiru l-iktar biex ibiegħdu l-għajn u kull saram mir-residenti li kienu joqogħdu f'dak il-bini fejn ikunu.

Il-figura ta' fuq qiegħda tgħajjeb b'ilsienha lil min iħares lejn il-gallarija.

Din is-saljatura kienet interpretata kemm-il darba li setgħet saret biex tissimbolizza l-bluha tal-Karnival li fi żmien il-Kavallieri kien jilħaq il-qofol tiegħu f'din il-pjazza.

Iżda l-aktar teorija plawsibbli hija li din saret hekk biex tkun tista' tbiegħed l-għajn ħażina mill-istess bini.

Din il-ħaġa hija preżenti ħafna fil-kultura antika speċjalment fl-Amerika t'Isfel u fl-Asja Ċentrali li meta bniedem jgħajjeb b'ilsienu jkun qiegħed ibiegħed l-għajn ħażina.


Ħafna minna nieħdu pjaċir naraw serje televiżivi, uħud minna anke nirrelataw mat-trawma jew ma' xi wieħed mill-karattri, imma Dr Naser Alazari ħa dan għal livell kompletament ogħla!!

Imwieled u mrobbi fl-Iraq, Alzari wera x-xewqa li jsir tabib minn mindu kellu 18-il sena.

Wara li għex bosta gwerer, jgħid li ħass sens ta' obbligu li jkun t'għajnuna f'dinja ta' tbatija umana, faqar u mard.

Wara li kellu jħalli pajjiżu minħabba l-gwerra, ta' 24 sena huwa spiċċa bħala tabib bla xogħol ġewwa s-Sirja.

Dak iż-żmien, eżattament fl-2007, oħtu Safa insistiet u ikkonvinċietu biex jara s-serje Grey's Anatomy , li tajjeb li ngħidu li għall-ewwel ma ried jara b'xejn.

Mill-ewwel mument li sema' l-vuċi ta' Dr Meredith Gray (Ellen Pompeo) wieħed jista' jgħid li affettwatu tant li nisslet bidla fil-ħajja tiegħu!

Hu stess jgħid li meta semagħha tagħmel ir-rakkont kif tagħmel f'kull episodju, xebbaħha ma ' Aria ' ta xi Opera.

Minn hemm għamel ħiltu biex jimbutta lilu nnifsu biex iżid il-ħiliet u l-istudji tiegħu bil-għan li jaħdem fl-Istati Uniti tal-Amerika fejn ċertament seta' jilħaq l-għanijiet professjonali tiegħu.

U x-xogħol iebes tiegħu rnexxa!

Illum, fl-età ta' 36 sena huwa tabib magħruf, kif ukoll 'Senior Surgical Advisor ' għas-serje Grey's Anatomy.

Il-kompetenza medika tiegħu hija definittivament ta' benefiċċju kbir biex tagħmel din is-serje tant awtentika u realistika.

Meta ix-'showrunner' tas-sensiela Krista Vernoff kellha dubji dwar jekk kellhiex tindirizza l-pandemija tal-koronavirus fuq is-serje, Dr Alazari kien strumentali biex jikkonvinċiha li din kienet it-triq 'il quddiem.

Li kien mod eċċellenti kif ikunu mat-telespettaturi tas-serje f'dan iż-żmien diffiċli ħafna, u turihom il-fatti bl-aktar mod realistiku possibbli.

Hu jisħaq li s-serje Grey's Anatomy dejjem kisbet tifħir għall-immaniġġjar tal-istejjer tagħha dwar bosta kwistjonijiet mediċi u suġġetti sensittivi inklużi l-mortalità materna, abbuż sesswali u t-traffikar uman.

Għaldaqstant, din id-darba m'hijiex se tkun eċċezzjoni u se jindirizzaw il-koronavirus b'sens ta' responsabbiltà.

Kull min ra l-episodji riċenti ta' Grey's Anatomy żgur li jaqbel li Dr Alazari u t-tim tiegħu, il-crew, u l-kast kollu qedgħin jagħmlu xogħol eċċellenti!

#wpdevar_comment_1 span,#wpdevar_comment_1 iframe{width:100% !important;} Jackie Busuttil Kontributriċi


Ikla klassika Taljana li aktarx oriġinat mill-gżira ta' Capri, avolja m'hemmx provi ċari ta' dan.

Madankollu, ġeneralment jingħad li bdiet fir-reġjun tan-Nofsinhar Taljan ta' Campania.

Il-Caprese bdiet l-ewwelnett bħala insalata sempliċi magħmula minn erba' ingredjenti biss, li juru l-kuluri tal-bandiera Taljana.

Dawn huma it-tadam, il-ħabaq, il-mozzarella, u ovvjament, iż-żejt taż-żebbuġa.

Aktar tard saret tintuża fis- sandwiches , mal-għaġin, u ovvjament mat-tiġieġ propju bħar-riċetta tagħna ta' din il-ġimgħa!

Jien inħobb nagħmel ukoll Brunġiela al Caprese, u żgur li nagħtikom ir-riċetta tagħha aktar 'il quddiem.

Kisbet fama dinjija fis-snin 50, meta skopriha r-Re Eġizzjan Farouk waqt li kien fuq vaganza fl-Italja.

Huwa akkreditat ukoll li vvinta s- sandwich caprese, wieħed mill-modi favoriti tiegħu ta' kif jikolha.

Ukoll f'xi punt mhux magħruf iż-żejt taż-żebbuġa ġie sostitwit biż-żejt balsamiku għal aktar togħma qawwija, speċjalment f'riċetti msajra.

Hija ikla sempliċi u versatili, u ta' min jippruvaha 🙂


Beef Stroganoff, jew Stroganov… Ikla li oriġinat fir-Russja ħafna snin ilu.

L-istorja tgħid li dan id-dixx ġie msajjar għall-ewwel darba lejn l-aħħar tas-seklu 19 minn kok Franċiż li kien jaħdem mall-familja Russa Stroganov u b'hekk issemmiet għall-kap ta' din il-familja.

Madanakollu, il-leġġenda tgħid li dan id-dixx kien ilu jissajjar fir-Russja b'mod aktar sempliċi minn ħafna snin qabel.

Però, hu minn dak iż-żmien tal-kok Franċiż li dan id-dixx sar magħruf sew.

Huwa interessanti li tara kemm ħarġu varjazzjonijiet skont iż-żminijiet u l-ingredjenti disponibbli f'pajjiżi differenti.

Sas-snin 50 kien sar popolari tista' tgħid mad-dinja kollha, speċjalment permezz tal-immigranti Russi u Ċiniżi li kienu jivvjaġġaw lejn l-Istati Uniti, kif ukoll suldati li marru lura f'pajjiżhom.

Il-qata' tal-laħam magħżula għal din ir-riċetta tvarja minn pajjiż għal ieħor, kif ukoll il-mod kif jiġi ippreparat.

Ġeneralment, ikun maqtugħ fi strixxi jew biċċiet bitesized.

Uħud iservuh bir-ross, oħrajn bl-għaġin, u oħrajn bil-patata moqlija.

Xi wħud isajruh bl-inbid abjad u xi wħud anke biz-zalza ħamra.

Fil-Brażil issibu msajjar ukoll bit-tiġieġ jew saħansitra bil-gambli minflok iċ-ċanga, fil-Finlandja biz-zalzett u fil-Ġappun anki tawh it-togħma tagħhom billi jżidulu ftit soy sauce.

Tkun xi tkun il-varjazzjoni, l-Istroganoff żgur li hi ikla tajba u ta' min jippruvaha :)

#wpdevar_comment_1 span,#wpdevar_comment_1 iframe{width:100% !important;} Jackie Busuttil Kontributriċi


Għalkemm aħna l-Maltin għandna r-riċetta tradizzjonali tagħna tal-istuffat tal-qarnit, li ħafna minna nieħdu pjaċir inżewquha ma' xi platt spagetti jew biċċa ħobż tal-Malti tqarmeċ, huwa interessanti li nkunu nafu wkoll kif huwa msajjar u servut fil-kċejjen ta' pajjiżi oħra, kif ukoll xi fatti dwar il-qarnit.

Minbarra li huwa baxx fil-kaloriji, huwa sors tajjeb ta' vitamina B3 u B12, u ta' potassju.

Barra minn hekk, l-irjus tal-qarnit jipprovdu aktar mill-ammont rakkomandat li għandna bżonn kuljum ta' selenju.

Però l-qarnit jista' jkun ukoll sors ta' kadmju li hu tossiku għall-bniedem.

Dan jista' jakkumula fil-qarnit minħabba r-rata għolja ta' inġestjoni ta' fawna bentika li tinsab f'postijiet affetwati minn vulkaniżmu, ħruq ta' karburanti fossili, u mill-użu taż-żebgħa antifouling tad-dgħajjes u l-vapuri.

Però studju fuq il-qarnit li sar f'Malta wera li l-livelli tal-kadmju fil-qarnit lokali huma baxxi u konformi mal-liġi tal-Ewropa, għalhekk huma tajbin għall-konsum mill-bniedem.

Dwar kif jittiekel, ovvjament hemm varjazzjonijiet f'pajjiżi differenti.

Mod favorit kif jittiekel fil-Korea huwa li sempliċement tqatta' l-qarnit nej, tħawwru malajr bil-melħ u l-ġulġlien u tieklu waqt li jkun għadu jiċċaqlaq avolja mejjet.

F'pajjiżi oħra bħall-Mawrizju, it-Turkija, il-Greċja, Spanja, il-Portugall u t-Tuneżija, l-qarnit huwa spiss mixwi jew inkaljat b'abbundanza ta' ħwawar tradizzjonali tal-pajjiżi rispettivi u jiġi servut bħala mezze jew dixx ewlieni.

Fil-Ġappun ovvjament huwa ingredjent għas-sushi, iżda wkoll għal dixx famuż imsejjaħ Takoyaki, li huwa snack bil-forma ta' ballun magħmul minn panura ta' dqiq tal-qamħ mimli b'ikkapuljat tal-qarnit, ġinġer immarinat u basal aħdar.

Fl-aħħar jiġi mżejjen biz-zalza ta' takoyaki, strippi rqaq ta' seaweed, u frak irqiq ta' ħut imnixxef.

Naħseb li din tal-aħħar ta' min jippruvaha 🙂


Min ma jħobbx jiekol xi biċċa log taċ-ċikkulata?

Imma taf kif bdiet din it-tradizzjoni?

Id-drawwa li jinħaraq il-Yule Log tmur lura sa minn qabel iż-żminijiet medjevali u oriġinarjament kienet tradizzjoni Nordika.

Yule huwa l-isem tal-festivals antiki tas-Solstizju tax-Xitwa fl-Iskandinavja u partijiet oħra tat-Tramuntana tal-Ewropa, bħall-Ġermanja.

Il-Yule Log kien ikun siġra sħiħa, li tintgħażel bir-reqqa u tiddaħħal fid-dar b'ċerimonja kbira.

L-akbar tarf taz-zokk jitqiegħed fil-fuklar tan-nar fil-waqt li l-bqija tas-siġra tibqa' fil-kamra!

Iz-zokk jinxtegħel mill-fdalijiet taz-zokk tas-sena ta' qabel li kienu jkunu ħażnu bir-reqqa u jitimgħuhom bil-mod lin-nar matul it-tnax-il jum tal-Milied.

Illum il-ġurnata, ovvjament, ħafna nies għandhom l-arja kkundizzjonata fid-djar tagħhom u għalhekk m'hemmx bżonn li tinħaraq siġra!

F'Provence ġewwa Franza, hija tradizzjoni li l-familja kollha tgħin biex tnaqqax iz-zkuk jaħarqu ftit ftit kull lejl.

Jekk jifdal xi biċċa zokk wara t-tnax-il lejl, dan jinżamm sikur fid-dar sal-Milied li jmiss biex jipproteġi kontra s-sajjetti!

Illum il-Yule Log taċ-ċikkulata jew 'bûche de Noël' hija deżerta popolari tal-Milied.

Tradizzjonalment jittiekel fi Franza u l-Belġju.

Huma jagħmluh bi sponge kejk u bil-krema bħal tip ta 'swiss roll', imżejjen minn barra biċ-ċikkulata u tiżjin ieħor xieraq għal Milied.

#wpdevar_comment_1 span,#wpdevar_comment_1 iframe{width:100% !important;} Jackie Busuttil Kontributriċi


Il-Milied qed joqrob u wasal iż-żmien li niddedikaw ftit ħin biex nagħtu xi informazzjoni dwar l-iktar pjanta mixtrija f'dan iż-żmien tas-sena.

Il-ponsjetti jeħtieġu dawl qawwi, iffiltrat, 'il bogħod minn xemx qawwija u kurrenti.

Għandhom bżonn temperatura minima ta' 13-15 ° C.

Kif inżomm il-ponsjetta tiegħi ħajja?

Agħżel pjanta b'saħħitha, eżamina bir-reqqa l-pjanta waqt ix-xiri, fittex weraq aħdar skur tul it-tulijiet kollha taz-zkuk, b'weraq li mhux mitbiel.

Kun żgur li l-weraq ħomor huma kompletament ikkuluriti u jleqqu fid-dehra.

Oqgħod attent ukoll minn kwalunkwe sinjal ta' infestazzjoni ta' insetti.

Żomm il-ponsjetti ħdejn l-iktar tieqa li minnha tidħol xemx fid-dar tiegħek sabiex ikollhom dawl adegwat.

Il-ponsjetti jħobbu ħafna d-dawl tax-xemx qawwi u indirett.

Huma sensittivi għal temperaturi estremi, allura tpoġġihomx direttament fix-xemx, ħdejn heater jew ħdejn tieqa li minnha jgħaddi ħafna kurrent tal-arja.

Iżbor madwar 6 pulzieri fir-rebbiegħa, billi tuża pruners tal-idejn.

Iżbor ftit pulzieri oħra fl-aħħar tas-sajf biex iżżomm il-pjanta kompatta u maniġġabbli hekk kif tikber matul il-ħarifa.

Saqqi l-ponsjetta b'mod mhux frekwenti u f'ammonti żgħar peress li l-ilma żejjed jista' jagħmel ħsara lill-pjanti.

Saqqi biss meta l-wiċċ tal-kompost ikun beda jinxef, huwa ssuġġerit ħafna li tiċċekkja l-ħamrija b'sebgħek il-kbir.

Tgħallem kemm ikollha bżonn ilma.

Il-ponsjetta tibqa' tiffjorixxi jiddependi minn kemm tissaqqa sewwa.

Ġeneralment jippreferu kundizzjonijiet umdi.

Fertilizzant baxx ta' nitroġenu, b'potassju għoli, kull xahar.

Fil-ħwienet tal-pjanti lokali tagħna llum tista' ssib ukoll tubi żgħar tal-fliexken ta' fertilizzanti tal-ponsjetti li jerħu bil-mod li għandhom jitqiegħdu fil-ħamrija u ġeneralment jinqdew għal xahar sħiħ jew saħansitra 3 xhur.

Sfortunatament il-ponsjetti jistgħu jsofru minn moffa griża meta jissaqqew iżżejjed, u jistgħu wkoll jiġu attakkati minn pesti komuni ta' pjanti ta' ġewwa bħal insetti tal-qoxra u mealybug .

Il-ponsjetta hija kkunsidrata li hija konsiderevolment inqas tossika minn speċi oħra ta' Euphorbia .

Madanakollu, l-aħjar huwa li tevita l-inġestjoni u l-kuntatt mal- milky sap li tista' tikkawża irritazzjoni tal-ġilda u tal-għajnejn anke fuq il-bnedmin.

Filwaqt li l-annimali domestiċi kurjużi tagħna li jistgħu jispiċċaw jomogħdu ftit weraq dan jista' jikkawżalhom taqlib ħafif fl-istonku.

Fatt kurjuż dwar din il-pjanta – Filwaqt li l-kulur imsejjaħ " Prestige Red " huwa wieħed mill-aktar kultivari mixtrija tal-ponsjetti, hemm aktar minn 100 kulur ta' ponsjetti disponibbli, inklużi abjad, isfar, roża, salmon, gold, cream u burgundy.

Jekk għandek xi mistoqsijiet dwar din il-pjanta u oħrajn, ibgħatilna fuq info@skoperta.net

#wpdevar_comment_1 span,#wpdevar_comment_1 iframe{width:100% !important;} Roxanne Gauci Taliana Kontributriċi


Għal 13-il sena, bejn l-1647 u l-1660, il-Milied ġie pprojbit fir-Renju Unit minn Cromwell wara l-Gwerra Ċivili Ingliża.

Il-kuluri tal-libsa ta' Santa Klaws kienu jvarjaw ħafna, fosthom blu, aħdar, abjad u aħmar.

Il-libsa ħamra kif nafuha llum ġiet introdotta fil-kampanja ta' riklam li kellha l-Coca-Cola fis-snin 30.

Franklin Pierce, l-14-il president tal-Istati Uniti, kien l-ewwel wieħed li poġġa siġra tal-Milied fil-White House fl-1856.

Filwaqt li fl-1901, il-president Roosevelt ipprojbixxa s-siġar tal-Milied fil-White House.

Il-kanzunetta favorita ta' ħafna nies 'Jingle Bells' miktuba fl-1857 kienet attwalment miktuba għal thanksgiving u kienu jirreferu għaliha bħala 'on horse open sleigh'.

Kienet ukoll l-ewwel kanzunetta kantatha fil-15 ta' Diċembru mill-astronawti Tom Stafford u Wally Shirland waqt li kienu fl-ispazju.

Fl-1942 Irving Berlin kiteb il-kanzunetta 'White Christmas'.

Il-verżjoni ta' The Bing Crosby inbiegħet 'il fuq minn 100 miljun kopja mad-dinja kollha, u b'hekk saret l-aktar kanzunetta tal-Milied bl-aħjar bejgħ ta' kull żmien.

Fis-snin 50 il-mexxejja tal-knisja f'Boston ippruvaw jipprojbixxu l-kanzunetta 'I Saw Mummy Kissing Santa Claus' għax skonthom minbarra li din il-kanzunetta kienet tippromwovi l-intimità fiżika, kienet qed tħallat il-kunċett tal-intimità fiżika mal-kunċett pur tal-Milied.

Jimmy Boyd kellu biss 13-il sena meta irrekordja din il-kanzunetta li saret tant popolari.

Minħabba din il-kontroversja, huwa kellu jittieħed Boston, fejn irnexxielu jikkonvinċihom bl-intenzjonijiet puri tal-kanzunetta.

Id-diskors tal-Milied tar-Reġina xxandar għall-ewwel darba fl-1957.

Il-Beatles laħqu l-quċċata tal-klassifiki bil-kanzunetti tal-Milied tagħhom fl-1963, 65 u 67, li tawhom ukoll ir-rekord tal-aktar kanzunetti tal-Milied popolari u li kienu fl-ewwel post tal-klassifiki.

Edward Johnson ivvinta l-ewwel dwal elettriċi tas-siġar fl-1882.

Sas-seklu 20 kien komuni li s-siġar tal-Milied jinxtegħlu bix-xemgħat, xi ħaġa li kienet ferm perikoluża.

Kull pajjiż għandu t-tradizzjonijiet tal-Milied uniċi tiegħu stess, u l-Iżvezja mhix eċċezzjoni!

Hija tradizzjoni li f'lejlet il-Milied jaraw il-karikaturi ta' Donald Duck.

Kull sena mill-1959, l-istazzjon ewlieni tal-Iżvezja jwassal xandira speċjali ta' siegħa bit-tema tal-Milied li tinkludi klipps qosra minn diversi karikaturi ta' Disney maħruġa bejn is-snin 30 u s-60.

Maż-żmien din it-tradizzjoni evolviet sal-punt li ħafna familji Żvediżi jwaqqfu dak kollu li jkunu qed jagħmlu biex joqogħdu bilqegħda u jaraw l-istess karikaturi kull sena.

Il-pudina tal-Milied kienet inizjalment soppa magħmula bi żbib u nbid.

Il-candy canes fil-Milied oriġinaw madwar 250 sena ilu fil-Ġermanja bħala stikek bojod dritti.

Oriġinarjament il-mince pies kienu fil-fatt mimlija bil-laħam u kienu ovali biex jirrapreżentaw il-maxtura ta' Ġesù Bambin.

L-għanja tal-Milied 'Silent Night' oriġinat fl-Awstrija.

Illum insibu li hemm kważi 750 verżjoni differenti ta' din l-għanja!

Fil-biċċa l-kbira tal-partijiet tal-Awstrija, il-Ġermanja, il-Polonja u l-Isvizzera, ir-rigali jingħataw u jinfetħu fil-lejl ta' lejlet il-Milied aktar milli f'Jum il-Milied.


Sopop magħmulin sempliċement mill-basal imorru lura għal Ruma tal-qedem.

Iżda s-soppa tal-basal Franċiża jew kif nafuha aktar illum: French Onion soup, ġiet ħafna iktar tard fis-seklu 18.

Il-leġġenda tgħid li l-oriġini tagħha bdiet fil-belt ta' Châlons-en-Champagne, il-belt twelid ta' kok u inventur tal-preservazzjonijiet u ta' l-ibottiljar ta l-ikel, Nicolas Appert.

Jingħad li darba fost l-oħrajn serva din is-soppa tiegħu lid-Duka ta' Lorraine li kien l-ex Re tal-Polonja.

Dakinhar id-Duka kien fi triqtu lejn il-Palazz ta' Versailles f'Pariġi biex iżur lil bintu r-Reġina Marie u żewġha r-Re Louis XV.

Id-Duka tant kien impressjonat bis-soppa li insista li jagħtuh ir-riċetta biex jintroduċiha fil-Qorti Rjali ta' Versailles.

Hemmhekk, malajr saret ikla favorita, aktar u aktar meta irrealizzaw li t-togħma qawwija tagħha kienet tgħatti r-riħa ta' lejl xorb.

Fil-fatt, dak iż-żmien kienu jsibuha bħala "is-soppa tax-xurban", u sal-ġurnata tal-lum baqgħet favorita f'bosta djar Franċiżi bħala kura għall-hangover!

#wpdevar_comment_1 span,#wpdevar_comment_1 iframe{width:100% !important;} Jackie Busuttil Kontributriċi


Dawn il-ġranet għandhom sinjifikat differenti minn dak tal-Milied.

Dan għaliex filwaqt li l-Milied jista' ma jkunx daqshekk ta' importanza għal xi wħud, is-sinjifikat ta' dawn il-ġranet huwa wieħed l-istess għal kull persuna madwar id-dinja, irrelevanti xi twemmin u reliġjon tħaddan.

Dawn il-ġranet jimmarkaw it-tmiem ta' sena u bidu ta' oħra ġdida.

Għal ħafna, hija opportunità li jirriflettu dwar x'tgħallmu mis-sena li tkun se tispiċċa u jaraw kif se jagħmlu bidliet pożittivi f'ħajjithom.

Fil-fatt, hija tradizzjoni ta' ħafna nies madwar id-dinja li jagħmlu riżoluzzjonijiet f'lejlet l-ewwel tas-Sena.

Fost ir-riżoluzzjonijiet l-aktar komuni jinkludu li wieħed jitlef il-piż, jonfoq inqas u jfaddal aktar flus, iqum kmieni u anki li jinqatgħu xi drawwiet ħżiena li wieħed ikollu.

Imma minn fejn ħadna din l-idea li nagħmlu riżoluzzjonijiet għas-Sena l-Ġdida?

Huwa maħsub li l-Babiloniżi tal-qedem kienu l-ewwel li għamlu r-riżoluzzjonijiet tas-Sena l-Ġdida.

Huma kienu għamlu wegħdiet li jibdew is-sena bit-tajjeb u li jiksbu l-approvazzjoni tal-allat tagħhom.

L-ewwel ċelebrazzjonijiet tas-Sena l-Ġdida bdew żmien ilu, lura fl-2000 QK.

Il-Mesopotamjani bdew din it-tradizzjoni li jiċċelebraw is-Sena l-Ġdida

Għal ħafna, l-1 ta' Jannar ma kienx jitqies bħala l-ewwel tas-sena.

Fil-fatt, ir-Rumani kienu jiċċelebraw l-1 ta' Marzu bħala l-ewwel tas-sena.

Aktar tard ġie deċiż mill-Knisja Kattolika Rumana biex is-sena l-ġdida tiġi iċċelebrata fl-1 ta' Jannar ta' kull sena.

Il-ġurnata kienet immarkata skont il-kalendarju Ġorġjan.

Fis-46 QK, Ġulju Ċesari aċċetta li jiċċelebra s-sena l-ġdida fl-1 ta' Jannar.

Madanakollu, ġie adottat mill-Ingilterra u l-provinċja Amerikana tal-Ingilterra proprju fl-1752.

Parti miċ-ċelebrazzjoni tas-sena l-ġdida naturalment tinvolvi ikla tajba.

Nies li jappartjenu għal pajjiżi differenti madwar id-dinja jieklu ikliet popolari differenti skont l-aktar li jeċċellaw fihom il-kċejjen ta' pajjiżhom.

Pajjiżi bħan-Nofsinhar tal-Istati Uniti, l-Irlanda, il-Ġermanja u l-Italja jieklu ħaxix bil-weraq aħdar u legumi għaliex jemmnu li jġibu fortuna finanzjarja.

Il-majjal huwa meqjus bħala ikel obbligatorju fil-jum tas-sena l-ġdida mill-poplu tal-Portugall, l-Ungerija, l-Awstrija u Kuba għax jemmnu li jissimbolizza l-prosperità.

Id-Danimarka għandhom tradizzjoni kemmxejn stramba għaliex in-nies jitfgħu platti fuq l-għatba ta' xulxin u t-tifsira wara din it-tradizzjoni hija li ġġib ħbieb ġodda lis-sidien tad-djar.

Drawwa oħra segwita mid-Danimarka hija li jagħmlu ikla ta' filgħaxija jisimha Kransekage.

F'din id-drawwa huma jħejju deżerta partikolari, li hija kejk forma ta' cone, imżejjen bi bnadar u murtaletti.

Uħud mill-Ispanjoli jieklu eżattament 12-il għenba, mhux inqas, mhux aktar proprju f'nofsillejl f'lejlet l-ewwel tas-sena.

Waqt li jieklu l-għeneb jagħmlu xewqat lil Alla.

Nies li jsegwu din it-tradizzjoni jemmnu li ġġibilhom xorti tajba.

Fil-Ġappun, fl-okkażjoni tas-Sena l-Ġdida idoqqu l-qniepen għal 108 darba fit-tempji Buddisti madwar il-pajjiż.

Huma jagħmlu dan bħala sinjal ta' merħba lil Alla tas-Sena l-Ġdida bl-isem ta' Toshigami.

Il-Griegi jdendlu l-basal mal-bibien tagħhom lejlet is-Sena l-Ġdida bħala tradizzjoni għaliex jemmnu li jġib xorti tajba lit-tfal fid-dar.

Tradizzjoni oħra li jsegwi l-poplu Grieg hija li jkissru r-rummien fuq l-għatba tagħhom.

Simili għat-tradizzjonijiet l-oħra ta' pajjiżi differenti, din it-tradizzjoni hija wkoll maħsuba li ġġib xorti tajba u kuntentizza.

Fil-Belġju jsejħu l-Ewwel tas-Sena bħala Sint Sylvester Vooranvond.

In-nies hemmhekk jippreparaw ix-xampanja u t-tfal jiktbu ittri lill-ġenituri bix-xewqat Taksa u ħafna mħabba.

'Auld Lang Syne' hija l-kanzunetta li hi l-aktar magħrufa għal dawn iċ-ċelebrazzjonijiet fost ħafna nies madwar id-dinja li jitkellmu bl-Ingliż.

Hija poeżija bil-lingwa Skoċċiża miktuba minn Robert Burns fl-1788 adattata għall-intunazzjoni ta' kanzunetta folkloristika tradizzjonali.

Tradizzjonalment tindaqq lejlet l-Ewwel tas-Sena f'nofsillejl.

Madanakollu, din il-kanzunetta titkanta wkoll fil-funerali, gradwazzjonijiet u bħala tislima jew tmiem ta' okkażjonijiet oħra.

It-titlu ta' din il-poeżija Skoċċiża jfisser ġranet li għaddew jew żminijiet antiki ħafna.

Minkejja li din id-darba spiċċajna sena u bdejna oħra kemmxejn differenti mis-soltu, u konna restritti fiċ-ċelebrazzjonijiet tagħna, wieħed jittama għal sena ferm aħjar minn dik li għadha kif spiċċat.

Mit-tim ta' skoperta.net nawguraw lilkom il-qarrejja u s-segwaċi sena ġdida mimlija mħabba, saħħa u hena!


Kull meta jissemma curry l-ewwel ħsieb tagħna jmur naturalment għall-Indian Curry, u bir-raġun!

Madanakollu, kont taf li l-Ingliżi fil-fatt jiċċelebraw il-ġimgħa tal-Curry Nazzjonali kull Ottubru?

Tant hu hekk, li s-Segretarju tal-affarijiet barranin tal-Gran Brittanja Robin Cook f'diskors minn tiegħu kien irrefera għaċ-Chicken tikka masala bħala dixx nazzjonali Ingliż!

Allura, kif il-curry Indjan b'modifikazzjonijiet tal-Ingliżi sar daqshekk popolari fl-Ingilterra?

Sa mill-1600 negozjanti Ingliżi bdew jivvjaġġaw lejn l-Indja, u b'hekk ġiet iffurmata l-kumpanija magħrufa bħala 'The East Indian Company.

Kull meta xi negozjant jivvjaġġa lura d-dar lejn l-Ingilterra, kien jieħu miegħu jew il-kok Indjan tiegħu, jew ir-riċetti jew l-ingredjenti li kien sar tant iħobb!

Sal-1784 il-curries u r-ross saru speċjalità mfittxija f'ħafna ristoranti popolari madwar Londra.

Però, l-ewwel ristorant purament Indjan kien il-Hindoostanee Coffee House, li fetaħ il-bibien tiegħu fl-1810 f'Mayfair.

Sa dan iż-żmien l-Ingliżi kienu saru poplu affaxxinat mill-affarijiet kollha Indjani.

Bdew jimportaw ingredjenti, u anke għamara, u ornamenti mżejna b'mod elaborat.

Saħansitra r-Reġina Victoria kienet magħrufa li kienet kompletament affaxxinata b'oġġetti bħal dawn, u anki ddedikat parti sħiħa fil-Palazz biex iżżejjinha bl-akkwisti Indjani tagħha.

Illum il-ġurnata issib aktar ristoranti Indjani f'Londra milli ssib f'Delhi u f'Mumbai f'daqqa, u tant hu minnu li l-curry oriġinali Indjan ġie modifikat għall-gosti Ingliżi, li llum sar industrija ta' 5 biljun lira sterlina fil-Gran Brittanja!

#wpdevar_comment_1 span,#wpdevar_comment_1 iframe{width:100% !important;} Jackie Busuttil Kontributriċi


Ir-riċetta tal-lum hija 'Stuffat tal-Ħaruf u l-Fażola'.

Hija ispirata minn ikla Libjana bl-isem ta' 'Fasolya Libiya'.

Hi ikla popolari fir-ristoranti u fid-djar, u saħansitra f'ċerti postijiet issib xi gabbani żgħar li jservu din l-ikla biss bħala street food, fejn anke tista' tieħu reċipjent miegħek u jimlewulek bil-Fasolya biex teħodha miegħek id-dar.

Però, ta' min jgħid li f'diversi pajjiżi oħra titqies bħala ikla lokali għalihom ukoll.

Ovvjament forsi b'xi ħwawar jew anke ingredjenti differenti, u ċertament b'isem differenti wkoll.

Fl-Iraq pereżempju tisejjaħ 'Marqat Fasolia' u meqjusha bħala waħda mill-ikliet nazzjonali.

Mentri fil-Libanu tisejjaħ 'Fasolia bil Lahme' u hi waħda mill-aktar ikliet popolari tal-pajjiż.

Fil-Marokk ukoll iħobbu jsajruha din l-ikla.

U jekk tmur sal-Greċja jgħidulek li jisimha 'Arni me Fassolakia', però huma jsajruha bil-fażola ħadra.

Ma jonqosx li din l-ikla jsajruha wkoll il-Franċiżi, fejn issib li fil-verżjoni tagħhom jaqtgħu l-ħaruf f'biċċiet żgħar u jżidu wkoll diversi tipi ta' ħaxix.

Issejħilha x'issejħilha, li hu żgur hu li din hi ikla tajba ferm, speċjalment fix-xhur tax-xitwa ma' xi biċċtejn ħobż tal-pita, jew ma' xi ftit ross.


Nitkellmu ma' Keith Demicoli Fil-21 ta' Novembru, għal darb'oħra Keith se jkun qed jippreżenta Miss World Malta, din is-sena flimkien ma' Quinton Scerri.

It-tħejjijiet għal Miss World Malta mill-organizzaturi Sue Rossi u Claudia Calleja ilhom ix-xhur li bdew imma minħabba l-pandemija s-serata finali kellha tiġi posposta aktar minn darba u l-arranġamenti baqgħu jinbidlu s'issa.

Għal din is-serata ttieħdu l-prekawzjonijiet kollha biex l-24 tfajla u l-15-il ġuvni li se jikkompetu u dawk kollha nvoluti jkollhom moħħhom mistrieħ li l-attività ssir skont ir-rakkomandazzjonijiet tal-awtoritajiet tas-saħħa.

Fil-fatt is-serata se tkun maħsuba aktar għat-televiżjoni milli għall-udjenza limitata li se tkun preżenti fis-sala.

Nistaqsu lil Keith x'jaħseb li jispikka l-aktar f'dan il-konkors, 'lil hinn mis-sbuħija.

"Din il-kompetizzjoni hija tas-sbuħija li fil-verità hija suġġettiva ħafna u tiddependi mill-perspettività ta' kull individwu.

Madanakollu, il-parteċipanti jiġu ġġudikati wkoll fuq il-personalità li jien personali nemmen ħafna fiha għax is-sbuħija estetika mhix hemm għal dejjem.

L-impatt li tista' tħalli persuna hu b'għemilha u l-personalità tagħha.

Għalhekk nieħu gost nara li l-organizzaturi ta' Miss World jisħqu ħafna fuq il-kunċett ' beauty with a purpose ' fejn il-parteċipanti jieħdu inizjattivi volontarji li bihom jgħinu lil ħaddieħor u jxerrdu aktar tama u mħabba li fiċ-ċirkostanzi ta' bħalissa huma ferm aktar importanti." jgħidilna.

Bħalissa Keith u l-mara tiegħu Alexia jinsabu ħerqana u eċċitati ħafna, dan għaliex jekk kollox imur kif ippjanat, din se tkun is-sena li se jqattgħu l-ewwel Milied tagħhom fid-dar il-ġdida tagħhom fir-Rabat, li ilhom jirranġaw fiha kważi 10 snin.

Minkejja li għalihom se tkun id-dar il-ġdida tagħhom, din id-dar hi waħda antika ħafna, ta' aktar minn 500 sena!

"Ħafna qraba u ħbieb jibqgħu mistgħaġba kemm domna biex inlestu imma minbarra li kien fiha ħafna xogħol u spejjeż, kellna bżonn ħafna paċenzja u ridna nagħmlu ħafna sagrifiċċji fosthom finanzjarji.

Niftakar li eżatt kif iżżewwiġna fl-2011, jien u Alexia iddeċidejna li nkomplu ninvestu aktar fir-relazzjoni tagħna minflok fil-ġebel.

Ma ridniex nabbandunaw kollox u niffukaw biss fuq id-dar.

Minflok, imxejna pass pass u b'mod li x-xogħol fid-dar ma jkunx ta' piż finanzjarju u emozzjonali sproporzjonat fuqna t-tnejn.

Għalhekk għamilna madwar ħames snin minnhom meta għażilna li nistudjaw flimkien l-Universitá ta' Malta u dik kienet prioritá li flimkien max-xogħol full-time tagħna ma tantx ħallitilna wisq ħin niffukaw fuq il-proġett tad-dar li tajnih spinta f'dawn l-aħħar sentejn jew tlieta.

Illum sfortunatament hawn uħud li biex jagħmlu suċċess, ikollhom aktar fama jew ikunu aħjar minn kulħadd, ikunu jridu kollox u possibilment jagħmlu kollox f'daqqa.

Ir-realtá hija differenti mir-ritratti jew filmati fuq il-midja soċjali li jafu jinfluwenzawna u nippruvaw nagħmlu l-istess.

Inħossu li biex ir-relazzjoni tagħna tkompli tirnexxi, ma nistgħux noħolqu stress jew pressjoni żejda fuq xulxin.

Kollox bilmod u bil-pass tiegħu."

Il-pandemija b'xi mod jew ieħor qed taffettwa lil kulħadd, madanakollu Keith jgħidilna li hu dejjem jipprova jadatta għal kull sitwazzjoni u għalih dan hu perjodu ieħor x'aktarx storiku li qed jagħmel l-almu tiegħu biex jgħixu bħala opportunità li jirrifletti fuq x'inhu l-aktar importanti fil-ħajja.

Waqt li mill-aspett personali qed jipprova jagħti aktar importanza lill-familja, fir-rigward tal-professjoni tiegħu qed jagħmel sforz akbar biex isib stejjer pożittivi.

Waħda minn dawn l-istejjer kienet dik ta' Żaren Borg li l-Covid-19 kien għoddu ħadlu ħajtu.

Wara 21 ġurnata fuq il-ventilator fl-ITU, Żaren beda jirkupra u llum qed igawdi l-ħajja.

"X'aktarx għadni nagħmel dan ix-xogħol għax ilaqqgħani ma' stejjer u karattri straordinarji bħal Żaren u l-familja tiegħu." jgħid Keith.

Kif ukoll jisħaq li l-ġurnalisti huma wkoll frontliners u għandhom responsabbiltà kbira ħafna għax ir-rappurtaġġi u l-mistoqsijiet tagħhom jistgħu jkomplu jagħksu jew jagħtu aktar tama lil ħafna nies li jinsabu fuq ix-xwiek biex ikunu aġġornati bit-tagħrif u l-iżviluppi relatati mal-pandemija u t-tilqima b'mod fattwali u korrett.

Waħda mill-isbaħ esperjenzi din is-sena kienet f'Settembru li għadda fil-bajja tal-Għadira waqt attività ta' ġbir ta' skart fl-għeluq tal-kampanja ta' madwar tliet xhur, li matulha ġabru aktar minn 4,250kg skart mix-xtut u l-bajjiet.

Keith jirrakonta kif darba bla mistenni kien mar raġel fuqu u qallu li wara li l-mara tiegħu kienet qed issegwih fuq il-midja ikkonvinċiet lill-familja kollha biex ma jużawx aktar plastik li jintuża darba biss bħat-tazzi tal-kafè u meta jmorru l-baħar joqgħodu b'seba' għajnejn li ma jarmu xejn fil-baħar jew il-bajja għax irrealizzaw il-ħsara kbira għall-ambjent u saħħithom.

Bħala ambaxxatur ukoll tal-qari Keith jisħaq dwar l-importanza tal-qari minn età żgħira u l-influwenza tal-ġenituri f'dan ir-rigward.

"Ironikament sakemm kelli madwar 12-il sena ma kontx inħobb naqra kotba.

Dan kien rifless fir-riżultati li kont qed nikseb l-iskola.

Dan hu l-messaġġ ewlieni li nwassal lit-tfal kull darba li mmur naqralhom u nispjegalhom l-importanza tal-qari fl-iżvilupp tal-ħsieb, tal-personalitá u l-kreattivitá tagħhom.

Kif jien personalment irrealizzajt is-sbuħija u l-effett inkredibbli tal-qari ta' kotba u rivisti ta' kwalitá, kont qed insibha aktar faċli biex nesprimi ħsibijieti b'mod verbali u bil-kitba.

Nixtieq inħeġġeġ lill-ġenituri jaqbdu ktieb quddiem uliehom u jaqraw għal ftit minuti kuljum.

L-eżempju jkaxkar u huma jistgħu jkunu l-aktar ' influencers ' effettivi ta' wliedhom."

Nistaqsu wkoll lil Keith dwar x'inhuma l-ħsibijiet tiegħu fuq is-saħħa mentali.

"Is-saħħa mentali nipprova nieħu ħsiebha iktar mis-saħħa fiżika.

Il-ġirja ta' 30 minuta li mmur nagħmel kważi kuljum hi l-aqwa mediċina li nsib biex nibqa' mentalment b'saħħti u dan hu l-parir li nagħti lil kull min għaddej minn sfidi ta' dan it-tip.

L-eżerċizzju fiżiku, ġest ta' qalb tajba u l-mogħdrija huma l-aqwa għodod biex tħossok tajjeb u parti mill-komunitá.

Il-pandemija għenet ħafna nies jirrealizzaw aktar l-importanza tal-familja, tal-ambjent u tas-saħħa iżda wasslet ukoll biex iktar nies iħossuhom frustrati, mimlija tensjoni, waħedhom jew iżolati.

Telefonata, messaġġ jew stedina għal kafé lil xi ħabib jew persuna li ilek ma tikkomunika magħha u tħoss li jaf qed tbati fis-skiet, jistgħu jagħmlu differenza kbira.

Jekk aħna lkoll naħsbu aktar f'xulxin ngħixu b'aktar serenitá u kuntentizza."

L-inġustizzja, id-diskriminazzjoni u n-nuqqas ta' rispett jew apprezzament huma fost l-aktar li jweġġgħu lil Keith.

Għall-mistoqsija ta' x'kienet l-akbar qlajja' li qalgħu fuqu Keith qalilna li ma jiftakarx waħda partikolari.

"Jiena mhux tip li nkun konfrontattiv jew ninkwieta fuq x'qal dak jew l-ieħor.

Nipprova ngħix kull sekonda bl-aħjar mod li nista' mingħajr ma nweġġa' lil ħadd u meta jkun hemm min jipprova jweġġgħani, nipprova nżomm kalm billi nikkontrolla l-emozzjonijiet 'negattivi' tiegħi u ma nweġibx mill-ewwel.

Ħafna drabi dan nagħmlu billi noqgħod 'il bogħod minn dik is-sitwazzjoni jew persuna sakemm jikkalmaw l-affarijiet.

Sibt li kull darba li naħfer inkun ferm aktar kuntent miegħi nnifsi u jkolli aktar enerġija 'pożittiva' biex nimxi 'l quddiem.

Fil-ħajja hemm ħafna aktar pożittiv milli negattiv.

Ejjew niffukaw fuq dak li sejjer tajjeb f'ħajjitna u napprezzaw dak li jagħmilna tassew kuntenti bħall-familja, ħbieb, sport u volontorjat (speċjalment meta ngħinu lil ħaddieħor!)".

Keith mat-tifla tiegħu Rianne

Keith jgħidilna li bin-natura tax-xogħol tiegħu ma tantx hemm affarijiet li ma tkellimx dwarhom fil-pubbliku.

"Hemm min jaħseb li dan hu żvantaġġ.

Jiena nħossni privileġġjat li għandi pjattaforma bħal din fosthom fuq 'Skoperta' fejn nista' nesprimi ħsibijiet u esperjenzi li possibilment jistgħu jgħinu persuni oħrajn li jkunu għaddejjin minn żmien ta' sfida jew inċertezza.

Dan l-ahhar kont ferhan se ntir nara lit-tifla Rianne tghaddi mill-ezami tal-A level fis-soċjoloġija fl-ewwel sena tal-post-sekondarja.

Inkwetaw inqas u tbissmu ferm iktar.

Il-ħajja qasira wisq."

Keith jikkonkludi l-intervista b'dan il-messaġġ għalikom is-segwaċi u l-qarrejja ta' Skoperta.

Ċertament li min jaf lil Keith, jista' jikkonferma l-ġenwinità ta' dan il-messaġġ.

#wpdevar_comment_1 span,#wpdevar_comment_1 iframe{width:100% !important;} Roberta Magri Direttriċi u Editriċi


Ftit tal-minuti ilu l-kantanta Kylie Coleiro ħabbret fuq il-midja soċjali li llum, wara 11-il sena, l-għarus tagħha Clint Grima għadu kemm ippropnielha!

Kylie tirrakkonta kif wara ġurnata xogħol twila kellha tgħaddi għand il-kunjata biex tieħu xi ħaġa li kienet xtratilha imma minflok ikkonvinċietha biex tibqa' sejra d-dar.

Kif waslet id-dar sabet kullimkien mitfi, bix-xemgħat u bukkett fjuri sabiħ jistenniha, u ftit sekondi wara Clint ipproponielha!

Ovvjament qalet iva!

Kylie tgħidilna li tinsab eċċitata ħafna u għadha s'issa ma tistax temmen.

Nawguraw lil Kylie u lil Clint aktar snin ta' mħabba.


Nitkellmu ma' Bjorn Formosa Nhar l-Erbgħa 25 ta' Novembru fis-7.30pm se jsir Charity Dinner ġewwa Ta' Ċensu, il-Marsa .

L-għan ta' dan l-avveniment hu biex ikomplu jinġabru l-aħħar fondi għat-tieni Dar Bjorn.

Għal dan l-avveniment se jittieħdu l-miżuri kollha neċessarji, distanza soċjali bi ftit nies fuq l-imwejjed u b'distanza kif meħtieġ.

Bħalissa beda x-xogħol ta' kostruzzjoni ta' Dar Bjorn, u mistenni li fix-xhur li ġejjin ikun hemm avvanz sew tant li titlesta l-binja b'ġebel u saqaf.

Dar Bjorn toffri servizz olistiku ta' bosta servizzi mediċi u terapewtiċi, tislif ta' apparat mediku u residenza permanenti ġewwa Dar Bjorn stess fost oħrajn.

Nistaqsu lil Bjorn kif jirnexxilu jżomm determinazzjoni tant qawwija minkejja l-isfidi personali ta' kuljum.

"Billi nibqa' iffukat fuq l-għan ta' dan kollu u dejjem naħseb fin-numru kbir ta' nies li għandhom bżonn l-għajnuna tagħna.

Dejjem iffukat fuq dak li rrid nagħmel u minkejja li stajt għamilt ċerti żbalji, xorta għenu biex nitgħallem minnhom u nibqa' miexi 'l quddiem f'dak li rrid inwettaq.

Is-sodisfazzjon tiegħi hu li jirnexxilna noħolqu soluzzjonijiet ġodda li qabel ma kinux jeżistu għal dawk li qed ibatu" iwieġeb Bjorn.

Għal Bjorn, il-mara tiegħu Maria hija fundamentali biex tfornixxi kontinwazzjoni fil-ħidma tiegħu ta' kuljum u f'dak kollu li jkollu bżonn.

"Għext l-ewwel 30 sena ta' ħajti mingħajr ma kont esperjenzajt ċerti emozzjonijiet u qatt ma bsart li fi żmien daqstant diffiċli kont ħa niltaqa ma' din it-tfajla daqshekk speċjali." jgħidilna Bjorn.

Jisħaq ukoll li Maria tagħmel ħafna xogħol minn wara l-kwinti li mingħajru ma kinux jaslu fejn irnexxilhom jaslu llum.

Agħti l-kontribut tiegħek permezz tan-numri t'hawn taħt:

Ċempel:

Bjorn jgħaddi dan il-messaġġ lilek li dejjem weġibt għas-sejħa tiegħu u lilek li ħa tagħti sehmek biex ikun jista' jwettaq proġett ieħor li permezz tiegħu, il-ħajja ta' ħafna nies se tkun inqas ta' tbatija.

#wpdevar_comment_1 span,#wpdevar_comment_1 iframe{width:100% !important;} Roberta Magri Direttriċi u Editriċi


Nitkellmu ma' Tamara Webb F'sena daqstant diffiċli għal kulħadd, Tamara u r-raġel tagħha Ken, u l-familji tagħhom irċevew l-isbaħ rigal ta' ħajjithom, it-twelid ta' Pixie Rose.

Minkejja li bħalissa d-dinja kollha għaddejja minn sitwazzjoni diffiċli, hi u Ken jinsabu l-aktar żewġ persuni kuntenti fid-dinja.

Ritratt meħud minn M&J Photo Studio Malta

Nistaqsuha kif inbidlet ħajjithom issa li saru ġenituri.

"Il-ħajja tinbidel mill-mument li ssir taf li se jkollok tarbija u mhux wara li titwieled biss, però ma nistax ngħid li qed inħoss in-nuqqas tal-ħajja tagħna kif kienet qabel għax qed ngħixu dak li dejjem xtaqna u allura napprezza kull mument.

Ovvjament ikollok ħafna inqas ħin għalik u għalkemm jien dejjem nisħaq li l-bilanċ hu importanti imma peress li t-tifla għadha żgħira ħafna ma tantx nista' ngħid li sibtu l-bilanċ s'issa.

Nagħmel dak li nista' nagħmel.

Ma tistax tippjana li ħa tagħmel ċerti affarijiet bil-fors għax meta jkollok tarbija, speċjalment ta' età daqshekk żgħira trid timxi ma' dak li jkunu jridu u jkollhom bżonn huma.

Ħaġa li nemmen li hi importanti ħafna li għalkemm it-tfal dejjem ħa jiġu l-ewwel però xorta rridu nieħdu ħsieb tagħna nfusna u nsibu ħin għal dak li jagħmilna kuntenti."

Tamara tgħidilna li l-ġenituri tagħha dejjem issapportjawha f'kull ma iddeċidiet li tagħmel f'ħajjitha anki f'affarijiet li kienu jinvolvu riskji kbar.

Qabel kull pass li għamlet dejjem staqsewha jekk taħsibx li l-pass li tkun se tagħmel se jagħmilha kuntenta.

"Il-ġenituri tiegħi dejjem jgħiduli li jekk ma tiħux ir-riskju ma tkunx taf żbaljajtx jew le u mill-iżbalji titgħallem.

Dik xi ħaġa li nista' ngħaddi lil Pixie biex tkun persuna b'saħħitha la tikber." tgħidilna Tamara.

"Nixtieq li nrabbi lil Pixie b'karattru b'saħħtu biex meta tasal biex tiffaċja l-problemi li toffri l-ħajja tkun b'saħħitha biżżejjed biex tegħlibhom, imma jekk ma tkunx, dejjem ħa ssibni hemm għaliha biex ngħinha tegħleb kull ostaklu li jiġi quddiemha." tkompli Tamara.

Is-sena l-oħra Tamara nediet is-sit elettroniku tagħha The Balance Queen kif ukoll l-ewwel prodott tagħha The Balance Queen Journal .

Ir-rispons fuq dawn iż-żewġ proġetti kien wieħed sodisfaċenti.

Tistqarr li ż-żewġ proġetti ifissru ħafna għaliha u għenuha mentalment fi żminijiet mhux daqstant faċli.

Bħalissa qed taħdem fuq proġetti ġodda, li wieħed minnhom ħadmet l-aktar fuqu meta kienet tqila b'Pixie u meta feġġet il-pandemija fejn kienet għamlet tliet xhur litteralment ġewwa.

Dak kien iż-żmien fejn bħal dejjem, iddeċidiet li tieħu l-pożittiv minn sitwazzjoni negattiva u taħdem fuq dak li tixtieq twettaq.

Tamara mistennija tniedi żewġ journals oħra, wieħed din is-sena u l-ieħor fil-bidu tas-sena d-dieħla.

Qed taħdem ukoll fuq ditta ġdida.

"Jien inħobb naħdem fuq affarijiet li jagħmluni kuntenta, u nispera li l-affarijiet li noħloq jagħmlu lil xi ħaddieħor kuntent ukoll." tgħid Tamara.

Dwar l-impatt negattiv u pożittiv li tħalli l-midja soċjali Tamara tgħidilna li hi ħaġa normali li kull min jikteb u jaqsam xi ħaġa fuq il-midja soċjali dejjem se jkollu min jaqbel miegħu u min jikkritikah.

Li jdejqu lil Tamara huma dawk li jużaw dak li jkun intqal u jdawwruh b'mod li jiġi kontrik jew li jista' jiġi interpretat totalment differenti minn dak li fil-verità ridt tfisser.

"Fil-midja soċjali hawn ħafna bullies li din il-ħaġa tinkoraġġihom aktar biex jiktbu dak li jiġi f'moħħhom u jweġġgħu lil ħaddieħor.

Din il-ħaġa l-aktar li ddejjaqni mhux għalija għax issa jien drajt u fl-aħħar mill-aħħar xorta nibqa' dak li jien, il-mara tar-raġel tiegħi, it-tifla ta' ommi u missieri imma li ċerti nies jaħsbu li jistgħu jaqbdu u jgħidu li jridu anki bl-iskuża li għax tkun persuna pubblika għandek taċċetta kull ma jintqal hija xi ħaġa negattiva ħafna.

Din ħafna drabi taffettwa aktar lin-nies ta' madwar il-persuna u tista' tweġġa ħafna." tgħid Tamara.

Min-naħa l-oħra, l-aktar ħaġa li tagħtiha ferħ u sodisfazzjon lil Tamara hi meta tkun taf li b'dak li taqsam fuq il-midja soċjali tkun qed tgħin lil ħaddieħor.

Il-messaġġ li tirċievi minn nies li tkun għamlitilhom differenza bl-esperjenzi li tkun qasmet magħna, partikolarment dawk li tgħinhom jagħmlu kuraġġ biex ma jaqtgħux qalbhom li jkollhom it-tfal.

"Ħafna jafu li ma kinitx faċli biex ikolli lil Pixie, aktar kemm xtaqt, u naħseb li din hi xi ħaġa li taffettwa lil ħafna nisa u koppji.

Minħabba din is-sitwazzjoni għamilt żmien ma nħobbx lili nnifsi u naħseb li ġismi ma jaħdimx.

Kienet dik ir-raġuni li ddeċidejt li naqsam l-esperjenza tiegħi, tagħna, u nemmen li permezz t'hekk irnexxili ngħin lil ħafna nies." tgħidilna Tamara.

"Il-messaġġ li nixtieq ngħaddi, mhux fuq dan is-suġġett biss, hu li qatt m'għandkom tikkumparaw ħajjitkom ma' ħaddieħor.

Kulħadd għandu l-istorja tiegħu ħafna drabi jidher is-sabiħ biss, imma ħadd ma jkun jaf x'hemm għaddej wara dak il-bieb.

Anki jekk ħaddieħor irnexxielu jikseb xi ħaġa mill-ewwel, ma jfissirx li int l-istess u lanqas ifisser li din hi xi ħaġa ħażina, ifisser li ma taqta' qalbek qatt u tibqa' taħdem għal dak li tixtieq.

Din tapplika għal kollox.

Min-naħa l-oħra jeħtieġ li ma niġġudikawx nies u nippruvaw inkunu aktar sensittivi qabel ngħidu xi ħaġa.

Meta kont għadni qed nipprova għal Pixie weġġgħuni ħafna nies bi kliemhom, u wara wkoll.

M'hijiex faċli imma importanti wkoll li fil-ħajja dejjem tipprova tfittex u taħdem għal li dejjem xtaqt u jagħmlek kuntenta." tikkonkludi Tamara.

#wpdevar_comment_1 span,#wpdevar_comment_1 iframe{width:100% !important;} Roberta Magri Direttriċi u Editriċi


Nitkellmu ma' Noel u Chris Vella Galea Noel u Chris huma koppja miżżewġa u l-ġenituri ta' Daniel, tifel li adottaw mill-Portugal sentejn ilu.

Ix-xewqa li jsiru ġenituri kienet minn dejjem, fil-fatt meta iddisinjaw it-tieni dar tagħhom kienu ippreparaw kamra apposta għat-tfal.

Din kienet tqanqal mistoqsijiet minn min kien imur għandhom.

Sikwit kienu jisimgħu "Mela intom xi darba ħa jkollkom it-tfal".

Wara riċerka u konsiderazzjoni għall-isfidi li setgħu jiffaċċjaw fil-futur, ħadu d-deċiżjoni finali, dik li jagħmlu kuntatt ma' aġenzija tal-adozzjoni u jibdew il-proċess.

Bħal kull adozzjoni oħra, il-proċess ikun ftit fit-tul u diffiċli iżda Noel u Chris jistqarru li sabu kooperazzjoni u sapport kbir kemm mill-aġenzija tal-adozzjoni, social worker u l-psikologu, minkejja li din kienet l-ewwel darba tagħhom li kienu qed jittrattaw sitwazzjoni ta' koppja tal-istess sess.

Wara dan il-proċess huma ġew approvati bħala ġenituri prospettivi li jistgħu jadottaw, mill-bord tal-adozzjoni ta' Malta.

Minn hemm beda t-tieni pass, fejn raw profili ta' tfal li huma għall-adozzjoni, sakemm finalment ġibed l-attenzjoni tagħhom b'mod partikolari wieħed minnhom, u dan kien Daniel.

Ritratt meħud minn My Lens Photography

Għaddew ġimgħat qabel ma Noel u Chris kellhom il-konferma li se jkunu l-ġenituri ta' Daniel.

L-istennija kienet waħda twila iżda qatt ma qatgħu qalbhom.

Jiddeskrivu dik il-ġurnata li saru jafu li jistgħu jadottaw lil Daniel bħala waħda importanti ħafna f'ħajjithom.

"Dak il-ħin infqajt nibki bil-ferħ u nirringrazzja lill-Mulej li Daniel ħa jkun tagħna" jgħidilna Noel.

L-awtoritajiet qalulhom ukoll li d-dar fejn kien jgħix Daniel kienet se tagħlaq u allura għamlu l-arranġamenti kollha meħtieġa biex jilħqu jmorru qabel id-data tal-għeluq sabiex it-tifel ma jgħaddix minn trawma oħra.

Jiddeskrivu l-mument li ltaqgħu għall-ewwel darba ma' Daniel l-istess sensazzjoni bħal meta koppja tħaddan f'idejha l-ewwel wild tagħha.

Il-proċess minn meta bdew sakemm finalment marru għal Daniel dam 9 xhur.

Jispjegaw kif minkejja li qatt ma kienu raw lil xulxin personali, ħlief minn fuq ritratti u vidjos, ir-rabta ta' bejniethom bdiet tinbet mill-ewwel ġurnata li ħaddnuh magħhom.

"Niftakar waqt li kont qed ngħannqu għall-ewwel darba, f'qalbi għidtlu "ibni, daqshekk ħa tibqa' waħdek fid-dlam tal-ħajja".

It-tifel kien diġà rabatna ma' qalbu għaliex fl-aħħar sab dak li xtaq, imħabba, fiduċja u sigurtà.

Il-ġurnata ta' din il-familja tibda minn kmieni filgħodu.

Il-ħtiġijiet tad-dar kif ukoll f'dak li jirrigwarda t-trobbija ta' Daniel jinqasmu bejn it-tnejn.

M'hemmx irwol speċifiku, bħala ġenituri jaraw li jkunu preżenti t-tnejn ugwalment f'dak kollu li jkun hemm bżonn.

Ritratt meħud minn My Lens Photography

Huma ħafna li għandhom l-opinjoni li tfal li jiġu adottati minn koppji tal-istess sess ikollhom aktar ċans li jiġu bullied .

Madanakollu, Noel u Chris jgħidulna li dan mhuwiex il-każ għal Daniel għaliex sal-ġurnata tal-lum qatt ma kellhom problemi ta' bullying.

Huma jemmnu li l- bullying jista' jgħaddi minnu kulħadd u f'sitwazzjonijiet differenti mhux biss f'każ ta' ġenituri tal-istess sess imma anki dawk li jkunu ġejjin minn sfond partikolari.

Jisħqu li minkejja li huma qatt ma sabu l-ebda resistenza minn kapijiet tal-iskola, tal-Knisja u oħrajn imma jħossu li hemm bżonn ta' aktar kuxjenza kemm fuq żwieġ u anki adozzjoni minn persuni ta' persuni tal-istess sess.

Jemmnu li l-edukazzjoni hi essenzjali fil-mentalità tal-individwu u għal daqstant l-edukazzjoni għandha tibda mid-dar u minn età żgħira.

Il-ġenituri għandhom jgħallmu lill-uliedhom biex jaċċettaw lil kulħadd.

Kien proprju għalhekk li Noel u Chris iddeċiedew li joħolqu l-paġna tagħhom fuq Facebook , TWOPAPASMALTA , u anki jkunu involuti fil-midja sabiex jgħinu u jqajmu kuxjenza bl-esperjenzi tagħhom stess.

Ir-rispons li jirċievu huwa wieħed pożittiv ħafna, iżda jkun hemm ukoll dak negattiv li juri kemm għad fadal x'naqdfu bħala soċjetà.

"Bħala progress sar ħafna matul dawn l-aħħar snin però għad fadal xi jsir fejn jidħlu reliġjon, edukazzjoni, u politika.

Huma ħafna li jħaltu r-reliġjon mas-sesswalità tal-persuna, jew għax tkun omosesswali tista' tabbuża mit-tfal, jew għax it-tfal jistgħu jitilgħu omosesswali peress li jkunu fi preżenza ta' ġenituri tal-istess orjentazzjoni sesswali.

Is-sesswalità titwieled biha u mhux taqlibha kif trid" jgħidulna l-koppja.

Għalkemm diġà esprimew li min-naħa tal-knisja ma kellhom l-ebda problema iżda jħossu li fadal ħafna xi jsir sabiex familja tal-istess sess jiġu verament rikonoxxuti.

Jaraw l-aħħar stqarrija tal-Papa f'dan ir-rigward bħala xi ħaġa pożittiva u li tagħti tama.

Noel u Chris jenfasizzaw magħna li lil Daniel spiss isemmulu l-ġenituri bijoloġiċi tiegħu għaliex minkejja kollox, bl-ebda mod ma jridu li tinbet ċerta rabja għalihom min-naħa tiegħu.

Minkejja li kien proċess ta' taqtigħ il-qalb, Noel u Chris iħeġġu lil dawk li jixtiequ jadottaw biex ma jaqtgħu qalbhom qatt, għaliex wara dak kollu, illum jinsabu kuntenti li rnexxilhom jagħtu dar, familja, imħabba, edukazzjoni u futur sabiħ lit-tifel tagħhom, tant li lesti jerġgħu jgħaddu minn proċess ieħor ta' adozzjoni għal darb'oħra.

Bla dubju, il-koppja Noel u Chris Vella Galea ġibdu ammirazzjoni kbira lejhom mhux għall-fatt li adottaw tifel li jfisser id-dinja għalihom imma għar-raġuni li qed jaqsmu l-esperjenza tagħhom pubblikament minkejja li għad hawn ċerta stigma fejn jidħlu familji b'ġenituri tal-istess sess.

Fil-fatt huma jappoġġjaw ukoll numru ta' studenti li qed jagħmlu studji universitarji jew MCAST, fuq familji LGBTIQ.

Ikunu parti mir-riċerka tagħhom.

Dan jagħtihom sodisfazzjon kbir għaliex fl-istess waqt jgħinhom jilħqu l-għan ewlieni tagħhom, dak li jqajmu kuxjenza u jkunu ta' ispirazzjoni għal ħaddieħor.

Il-ħajja ta' din il-familja twassal messaġġ wieħed u dan hu li d-definizzjoni ta' familja hija biss imħabba, rispett u sigurtà.

#wpdevar_comment_1 span,#wpdevar_comment_1 iframe{width:100% !important;} Roberta Magri Direttriċi u Editriċi